**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Ιουλίου 2020, ημέρα Τρίτη και ώρα 14.15΄, στην Αίθουσα συνεδριάσεων της Ολομέλειας της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Εταιρική διακυβέρνηση ανωνύμων εταιρειών, σύγχρονη αγορά κεφαλαίου, ενσωμάτωση στην ελληνική νομοθεσία της Οδηγίας (ΕΕ) 2017/828 του Ευρωπαϊκού Κοινοβουλίου και του Συμβουλίου, μέτρα προς εφαρμογή του Κανονισμού (ΕΕ) 2017/1131 και άλλες διατάξεις». (4η συνεδρίαση-β΄ ανάγνωση)

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας και ο Υφυπουργός Οικονομικών, κ. Γεώργιος Ζαββός, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Γεώργιος, Αμυράς Γεώργιος, Γκίκας Στέφανος, Βλάχος Γεώργιος, Βολουδάκης Κωνσταντίνος - Μανούσος, Σενετάκης Μάξιμος, Δούνια Παναγιώτα (Νόνη), Καββαδάς Αθανάσιος, Καλαφάτης Σταύρος, Καλογιάννης Σταύρος, Μελάς Ιωάννης, Καρασμάνης Γεώργιος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος, Τσιγκρής Άγγελος, Σπανάκης Πέτρος - Βασίλειος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Ξανθόπουλος Θεόφιλος, Παπαδόπουλος Αθανάσιος, Παπανάτσιου Αικατερίνη, Συρμαλένιος Νικόλαος, Τζάκρη Θεοδώρα, Τσακαλώτος Ευκλείδης, Μπάρκας Κωνσταντίνος, Χαρίτσης Αλέξανδρος (Αλέξης), Χατζηγιαννάκης Μιλτιάδης, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Παπαναστάσης Νικόλαος, Μανωλάκου Διαμάντω, Κομνηνάκα Μαρία, Βιλιάρδος Βασίλειος, Χήτας Κωνσταντίνος και Απατζίδη Μαρία.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Εταιρική διακυβέρνηση ανωνύμων εταιρειών, σύγχρονη αγορά κεφαλαίου, ενσωμάτωση στην ελληνική νομοθεσία της Οδηγίας (ΕΕ) 2017/828 του Ευρωπαϊκού Κοινοβουλίου και του Συμβουλίου, μέτρα προς εφαρμογή του Κανονισμού (ΕΕ) 2017/1131 και άλλες διατάξεις». Είμαστε στην 4η συνεδρίαση, στη β΄ ανάγνωση του νομοσχεδίου. Πριν δώσω το λόγο στον Εισηγητή της Πλειοψηφίας τον κύριο Κεδίκογλου, κύριε Υπουργέ, έχετε το λόγο για την τοποθέτησή σας.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Σας ευχαριστώ κύριε Πρόεδρε. Θα είμαι αρκετά σύντομος και θα εστιαστώ και μόνο αυτήν τη φορά, στις νομοτεχνικές αλλαγές που θα καταθέσουμε πολύ σύντομα, που αφορούν το νομοσχέδιο για την εταιρική διακυβέρνηση.

Κύριε Πρόεδρε, ακούσαμε σε όλες τις προηγούμενες συνεδριάσεις της ειδικής Επιτροπής, τους φορείς, όλους τους βουλευτές και τους εισηγητές και λάβαμε υπόψη μας αρκετές από τις παρατηρήσεις που ακούστηκαν. Σήμερα, καταθέτουμε μια σειρά νομοτεχνικών παρατηρήσεων ακριβώς πάνω στο νομοσχέδιο.

Αναφέρθηκε, ότι ο όρος της καταλληλότητας, θυμάστε, στην πολιτική καταλληλότητα στην οποία εισάγει το νομοσχέδιο, ότι ο όρος καταλληλότητας εμπεριέχει μια αοριστία, η οποία κάποτε μπορεί και να δυσχεραίνει τον έλεγχο της συνδρομής των προϋποθέσεων του νόμου. Γι’ αυτό το λόγο και προτείνουμε να εξουσιοδοτηθεί η Επιτροπή Κεφαλαιαγοράς, να καθορίζει το περιεχόμενο του όρου της καταλληλότητας του άρθρου 3, εντός δύο μηνών μετά τη δημοσίευση του νόμου. Επιπλέον, αναφέρθηκε σε συζητήσεις, ότι θα πρέπει να θεσπίσουμε ένα σύστημα κυρώσεων με σεβασμό στην αρχή της αναλογικότητας. Γι’ αυτό και δίνουμε μια δεύτερη εξουσιοδότηση στην Επιτροπή Κεφαλαιαγοράς, να εξειδικεύσει πάλι εντός δύο μηνών, το σύστημα προσδιορισμού, υπολογισμού και επιμέτρησης του ύψους των κυρώσεων ανά παράβαση.

Με τις δύο αυτές εξουσιοδοτήσεις, πιστεύουμε, ότι θα επιτευχθεί η επιδιωκόμενη εξειδίκευση και θα διευκολύνει τον έλεγχο από την Επιτροπή Κεφαλαιαγοράς που είναι η αρμόδια αρχή για να προσδώσει και μεγαλύτερη ασφάλεια δικαίου. Με τις νομοτεχνικές αυτές βελτιώσεις, προβλέπουμε επίσης, την υποχρέωση άμεσης παύσης και αντικατάστασης, εντός τριών μηνών από την εταιρεία, μέλους του Διοικητικού Συμβουλίου για το οποίο διαπιστώνεται η παύση της συνδρομής ενός ή περισσοτέρων από τα κριτήρια καταλληλότητας, για λόγους που το πρόσωπο αυτό δεν μπορούσε να αποτρέψει ούτε με μέσα άκρας επιμέλειας.

Έτσι, κύριε Πρόεδρε, προσδίνουμε μεγαλύτερη σαφήνεια, προσδιορίζοντας την κανονιστική συμμόρφωση ως θέσπιση και εφαρμογή κατάλληλων και επικαιροποιημένων πολιτικών και διαδικασιών, με στόχο να επιτυγχάνεται έγκαιρα η πλήρης και διαρκής συμμόρφωση της εταιρείας προς το εκάστοτε ισχύον ρυθμιστικό πλαίσιο και να υφίσταται ανά πάσα στιγμή, πλήρης εικόνα για το βαθμό επίτευξης αυτού του στόχου.

Τέλος, με τη νομοτεχνική βελτίωση στο άρθρο 74, ενισχύουμε την αρχή της αναλογικότητας, όσον αφορά τις ποινές των ορκωτών ελεγκτών, με τη συγκεκριμένη αναφορά στην επίπτωση της παράβασης στην εύρυθμη λειτουργία της αγοράς και στην προστασία των επενδυτών.

Κύριε Πρόεδρε, περιορίζομαι και μόνο σε αυτές τις βελτιώσεις και θα είμαι στη διάθεση του σώματος για οτιδήποτε ερωτήσεις προκύψουν.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κ. Κεδίκογλου.

**ΣΥΜΕΩΝ ΚΕΔΙΚΟΓΛΟΥ (Εισηγητής της Πλειοψηφίας)**: Το παρόν σχέδιο νόμου έρχεται να εκσυγχρονίσει τη λειτουργία εισηγμένων ανωνύμων εταιρειών, να θωρακίσει με όρους διαφάνειας τα συμφέροντα των μετόχων και ιδιαίτερα, των μικρομετόχων και να καταστήσει το χρηματιστήριο Αθηνών ελκυστικότερο σε θεσμικούς και ξένους επενδυτές. Η ανάγκη εκσυγχρονισμού είναι επιτακτική. Αν μάλιστα, λάβουμε υπόψη ότι το πλαίσιο που ίσχυε μέχρι τώρα, είναι ηλικίας σχεδόν δύο δεκαετιών με ελάχιστες νομοθετικές παρεμβάσεις στο μεσοδιάστημα, η ανάγκη αυτή είναι πολύ επιτακτική. Από το 2002 που χρονολογείται ο προηγούμενος νόμος, έχουν αλλάξει πάρα πολλά στις διεθνείς χρηματαγορές. Νέες τάσεις νέες πρακτικές, νέα προϊόντα, επιβάλλουν αντίστοιχες προσαρμογές, ενόψει και της προοπτικής μιας ενοποίησης των ευρωπαϊκών χρηματαγορών.

Θα πρέπει να αντιληφθούμε, ότι υπάρχει ένας άτυπος αλλά πολύ ουσιαστικός ανταγωνισμός, μεταξύ των χρηματαγορών σήμερα. Μήλον της έριδος είναι τα κεφάλαια των διεθνών θεσμικών επενδυτικών φορέων, που έχουν συγκεκριμένα κριτήρια για τον προσανατολισμό τους, με κυριότερα τα κριτήρια της αξιοπιστίας και διαφάνειας των συναλλαγών. Καθοριστικός παράγοντας των επιφυλάξεων των διεθνών επενδυτών, είναι η εμπειρία των χρηματιστηριακών σκανδάλων που ξέσπασαν τα τελευταία χρόνια. Τα παραδείγματα πολλά παγκοσμίως, αλλά δυστυχώς και καθ’ ημάς. Οι υποθέσεις της Folie – Folie και της Creta farm στοίχισαν ακριβά, όχι μόνο στους επενδυτές και δη τους μικροεπενδυτές που έχασαν τα λεφτά τους. Οι υποθέσεις αυτές έπληξαν την αξιοπιστία και το κύρος του χρηματιστηρίου μας. Είναι χρέος μας να αποκαταστήσουμε το κύρος του, να ξανακερδίσουμε την αξιοπιστία, καθιερώνοντας όρους διαφάνειας, ασφαλιστικές δικλείδες, διαδικασίες ελέγχου, υιοθετώντας δηλαδή τα πλέον αναγνωρισμένα διεθνή πρότυπα. Αυτός είναι ο στόχος του συζητούμενου νομοσχεδίου.

Τα βασικά του σημεία, στο α΄ μέρος που είναι οι διατάξεις για την εταιρική διακυβέρνηση ανωνύμων εταιρειών, επικαιροποιείται το νομοθετικό πλαίσιο για την εταιρική διακυβέρνηση των ανωνύμων εταιρειών, με εισηγμένες μετοχές ή άλλες κινητές αξίες σε ρυθμιζόμενη αγορά στην Ελλάδα. Οι εταιρείες υποχρεούνται να διαθέτουν πολιτική καταλληλότητας των μελών του διοικητικού συμβουλίου, η οποία εγκρίνεται από το διοικητικό του συμβούλιο και περιλαμβάνει κατ’ ελάχιστον, τις αρχές που αφορούν την επιλογή ή την αντικατάσταση των μελών του διοικητικού συμβουλίου και τα κριτήρια για την αξιολόγηση της καταλληλότητας των μελών του διοικητικού συμβουλίου.

Μεταξύ των αρμοδιοτήτων του συμβουλίου, ορίζεται ότι επιβλέπει την υλοποίηση του συστήματος εταιρικής διακυβέρνησης, το οποίο υποχρεούνται να εφαρμόζουν οι εταιρείες. Επιπλέον, το συμβούλιο διασφαλίζει την αποτελεσματική λειτουργία του συστήματος εσωτερικού ελέγχου, καθώς και την ανεξαρτησία των λειτουργιών του. Προβλέπεται, ότι το διοικητικό συμβούλιο αποτελείται από εκτελεστικά, μη εκτελεστικά και ανεξάρτητα μη εκτελεστικά μέλη. Καθορίζονται οι αρμοδιότητες και το πεδίο ευθύνης των εκτελεστικών και μη εκτελεστικών μελών και εξειδικεύονται λεπτομερέστατα, οι περιπτώσεις ύπαρξης σχέσης εξάρτησης. Ως πρόεδρος του διοικητικού συμβουλίου, ορίζεται μη εκτελεστικό μέλος, αν όμως οριστεί ένα εκτελεστικό μέλος ως πρόεδρος, τότε ο αντιπρόεδρος υποχρεωτικά πρέπει να είναι μη εκτελεστικό μέλος. Πέραν της επιτροπής ελέγχου, που προβλέπεται ήδη με τον νόμο του 2017, εισάγονται δύο νέες επιτροπές, δηλαδή, επιτροπή αποδοχών και επιτροπή υποψηφιοτήτων. Το έργο της επιτροπής αποδοχών αφορά την αποτελεσματική ικανοποίηση των προϋποθέσεων του εταιρικού νόμου, περί διαμόρφωσης και ελέγχου της πολιτικής αποδοχών της εταιρείας, ενώ το έργο της επιτροπής υποψηφιοτήτων έγκειται στη διαμόρφωση και υποβολή προτάσεων προς το διοικητικό συμβούλιο, για την επιλογή προσώπων ως μελών, κατ’ εφαρμογή της πολιτικής καταλληλότητας.

Οι αρμοδιότητες των δύο Επιτροπών μπορούν να ανατεθούν σε μία Επιτροπή. Οι εταιρείες υποχρεούνται να διαθέτουν κανονισμό λειτουργίας, το ελάχιστο περιεχόμενο, του οποίου αποτυπώνονται στο σχέδιο νόμου, περίληψη του κανονισμού λειτουργίας πρέπει να δημοσιεύεται στην ιστοσελίδα των εταιρειών. Καθορίζονται τα ζητήματα οργανωτικής διάρθρωσης της μονάδας εσωτερικού ελέγχου των εταιρειών, η οποία συνιστά ανεξάρτητη οργανωτική μονάδα εντός των εταιρειών και η οποία έχει στόχο την παρακολούθηση και βελτίωση των λειτουργιών και των πολιτικών αναφορικά με το σύστημα εσωτερικού ελέγχου.

Πέραν των ζητημάτων οργανωτικής διάρθρωσης της μονάδας προβλέπεται κατ’ ελάχιστον οι αρμοδιότητες αυτής καθώς και η υποχρέωση του επικεφαλής της να παρίσταται στις συνελεύσεις των μετόχων. Οι εταιρείες πρέπει να εφαρμόζουν κώδικα εταιρικής διακυβέρνησης που να έχει συνταχθεί από φορέα εγνωσμένου κύρους. Εισάγονται διατάξεις με τις οποίες καθορίζονται οι υποχρεώσεις διαφάνειας και έγκαιρης και πλήρους κατά το δυνατόν ενημέρωσης των μετόχων των εταιρειών ενόψει της εκλογής μελών του διοικητικού συμβουλίου.

Οι εταιρείες υποχρεούνται να διαθέτουν μονάδα εξυπηρέτησης μετόχων, η οποία έχει την ευθύνη για την άμεση, ακριβή και ισότιμη πληροφόρηση των μετόχων καθώς και την υποστήριξή τους όσον αφορά την άσκηση των δικαιωμάτων τους. Εισάγεται η υποχρέωση λειτουργίας μονάδας εταιρικών ανακοινώσεων και προβλέπονται οι αρμοδιότητες της για παροχή ενημέρωσης προς τους μετόχους και το επενδυτικό κοινό, σύμφωνα με την υπάρχουσα ισχύουσα νομοθεσία. Προβλέπονται οι ειδικότερες προϋποθέσεις για την αύξηση του μετοχικού κεφαλαίου της εταιρείας με καταβολή μετρητών για την αλλαγή χρήσης αντληθέντων από αυτήν κεφαλαίων, καθώς και προϋποθέσεις για τη μεταβίβαση περιουσιακών στοιχείων της εταιρείας που αντιπροσωπεύουν το 51% της συνολικής αξίας των περιουσιακών της στοιχείων.

Τέλος, καθορίζεται η εποπτική αρμοδιότητα της Επιτροπής Κεφαλαιαγοράς και μπαίνουν οι επαπειλούμενες κυρώσεις για παραβάσεις των διατάξεων του σχεδίου νόμου που αφορούν την εταιρική διακυβέρνηση. Στο δεύτερο μέρος τις διατάξεις για την σύγχρονη αγορά κεφαλαίου, ρυθμίζονται θέματα σύστασης, αδειοδότησης, λειτουργίας και διάθεσης των οργανισμών εναλλακτικών επενδύσεων. Στόχος των ρυθμίσεων στο πλαίσιο της ανάπτυξης της ελληνικής οικονομίας και της ενίσχυσης της ελληνικής επιχειρηματικότητας, είναι η σύσταση και λειτουργία των οργανισμών αυτών στην Ελλάδα με τη μορφή αμοιβαίου κεφαλαίου κατά τα πρότυπα άλλων κρατών μελών της Ευρωπαϊκής Ένωσης.

Αναμορφώνεται το νομοθετικό πλαίσιο σχετικά με τις απαιτήσεις δημοσίευσης δελτίου σε περίπτωση δημόσιας προσφοράς κινητών αξιών ή κατά την εισαγωγή κινητών αξιών προς διαπραγμάτευση σε ρυθμιζόμενη αγορά. Στο τρίτο μέρος είναι θέματα που αφορούν την οργάνωση, διοίκηση και λειτουργία της Επιτροπής Κεφαλαιαγοράς και στο τέταρτο μέρος στο οποίο φυσικά κανείς δεν θα έχει αντίρρηση, ρυθμίζεται ο χρόνος καταβολής των δόσεων φόρου εισοδήματος, η έκπτωση φόρου στην εφάπαξ καταβολή του φόρου από τα φυσικά πρόσωπα και οι δόσεις του ΕΝΦΙΑ αυξάνονται από 5 σε 6.

Πολύ συνοπτικά για δύο άρθρα που υπήρξε μία ιδιαίτερη αναφορά και στη διαβούλευση με τους φορείς, η τροποποίηση του άρθρου 74 για τους ελεγκτές και τις επιτροπές ελέγχου, όπως είπα και στην Επιτροπή είναι κάτι ρεαλιστικό. Δεν είναι δυνατόν για τον έλεγχο της FOLLIE-FOLLIE το ανώτατο πρόστιμο η ανώτατη ποινή για τον ορκωτό ελεγκτή να ήταν μόλις 50.000 ευρώ. Ανεβαίνει το όριο στο 1 εκατομμύριο ευρώ ορθώς ο Υπουργός αναφέρθηκε προηγουμένως στην ανάγκη αναλογικότητας, αν το δούμε και από την άλλη μεριά όμως γιατί στην περίπτωση της FOLLIE-FOLLIE, η ζημιά που ήταν όφελος για κάποιον άλλον ήταν πάνω από ένα δισεκατομμύριο ευρώ περίπου 1,2 δισεκατομμύρια ευρώ και νομίζω ότι θα έπρεπε να υπάρχει και μία αρχή αναλογικότητας και προς τα πάνω σε τέτοιες περιπτώσεις. Όταν το κίνητρο είναι υψηλό πρέπει και το αντικίνητρο να είναι αντίστοιχο.

Σημαντική, επίσης, είναι η σύσταση νέων οργανικών θέσεων στην Επιτροπή Κεφαλαιαγοράς και οι τροποποιήσεις στη σύνθεση του ΔΣ και της Συμβουλευτικής Επιτροπής. Ήταν σωστό που βγήκε το χρηματιστήριο και μπήκε η Επιτροπή Λογιστικής Τυποποίησης και Ελέγχων γιατί είχαμε περίπτωση όσο ήταν το χρηματιστήριο μέσα ο ελέγχων να είναι και ελεγχόμενος. Και βέβαια το μέλος του Χρηματιστηρίου Αθηνών εφεξής θα αποτελεί μέλος της Συμβουλευτικής Επιτροπής.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)** : Το λόγο έχει ο κύριος Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας)**: Κύριε Πρόεδρε, κύριε Υπουργέ, κυρίες και κύριοι συνάδελφοι, καλούμαστε σήμερα στην Επιτροπή να συζητήσουμε, σε επίπεδο β΄ανάγνωσης, το νομοσχέδιο που εισάγεται και αφορά στη ρύθμιση θεμάτων για την εταιρική διακυβέρνηση των ανωνύμων εταιρειών στη σύγχρονη αγορά κεφαλαίου και την ενσωμάτωση των δύο ευρωπαϊκών οδηγιών. Νομίζω ότι η ακρόαση των φορέων την προηγούμενη εβδομάδα ήταν αρκετά πλουραλιστική σε επίπεδο εκπροσώπησης. Ακούστηκαν αρκετές φωνές και επισημάνσεις. Κάποιες από αυτές τις έχετε λάβει υπόψη, όπως καταλάβαμε με ευχαρίστηση. Κάποιες άλλες ίσως θα μπορούσαν να μας προβληματίσουν.

Πρόκειται, λοιπόν, για ένα σχέδιο νόμου στο οποίο, καταρχήν, είμαστε θετικοί, όπως έχουμε δηλώσει και στις προηγούμενες συνεδριάσεις και κινείται προς μία κατεύθυνση εναρμονίζοντας το εθνικό δίκαιο με τις κοινοτικές οδηγίες και συμπληρώνοντας, μάλλον με ορθό τρόπο και τη λογική που υπήρχε με την εισαγωγή του νόμου για τις ανώνυμες εταιρείες, του ν.4548. Παρεξηγήθηκα την προηγούμενη εβδομάδα, προφανώς, από τον κύριο Υπουργό. Δεν είπα ότι ο συγκεκριμένος νόμος είναι συνέχεια του ν.4548. Είναι, όμως, ο νόμος που έρχεται και εναρμονίζει, όπως ακριβώς εκσυγχρονίστηκε το πλαίσιο των ανωνύμων εταιρειών μετά το ν.2190/1920 με τον δικό μας νόμο, έρχεστε τώρα με το συγκεκριμένο νόμο για τις εισηγμένες εταιρείες. Φυσικά, κάποιες επιφυλάξεις, τις οποίες διατυπώσαμε και στις προηγούμενες συνεδριάσεις, παραμένουν εν ισχύ και θα ήθελα να κάνω μια μικρή προσπάθεια να τις θέσω και σήμερα, προκειμένου το παρόν νομοσχέδιο να μπορέσει να ανταποκριθεί στις προσδοκίες όλων μας.

Σημείο πρώτο, σε ορισμένα σημεία ακολουθείτε – και σας το είχα πει και την προηγούμενη φορά – μία τυπολατρική λογική του τιμωρού, στην οποία γενικά δεν είμαστε εναντίον, ούτε στην αυστηροποίηση των ποινών. Είμαστε θετικοί. Καταλαβαίνουμε και λόγω όλων των περιπτώσεων που έχουν αναδειχθεί σε όλο τον κόσμο με χρηματιστηριακές απάτες ή με περιπτώσεις, οι οποίες δεν μπόρεσαν οι αρμόδιες αρχές να εντοπίσουν τα προβλήματα παρά μόνο όταν ήταν πλέον αργά, αλλά το προβληματικό, όπως επισήμανε και ο εκπρόσωπος της Ένωσης Εισηγμένων Εταιρειών, είναι ότι δεν λαμβάνεται καθόλου υπόψη η βασική αρχή της αναλογικότητας, όχι στο κομμάτι των ποινών, τις οποίες φέρνετε πολύ σωστά και τις τοποθετείτε, αλλά και στην αξιολόγηση των εταιρειών ανάλογα με το μέγεθός τους.

Ξέρετε ότι στην ελληνική κεφαλαιαγορά υπάρχουν μεγαλύτερες εταιρείες που χρειάζονται αυστηρότερα συστήματα εσωτερικού ελέγχου και μπορούν να τα σηκώσουν, αυστηρότερους κανόνες εταιρικής διακυβέρνησης και μικρότερες εταιρείες, οι οποίες δεν έχουν ούτε την υποδομή, ούτε τέτοια συστήματα που δημιουργούν ανελαστικά κόστη, τα οποία είναι δύσκολο πάρα πολύ να σηκώσουν. Σε μια περίοδο που η ελληνική κεφαλαιαγορά, αλλά και η ελληνική οικονομία – γιατί η κεφαλαιαγορά από μόνη της δεν έχει κάποια αυταξία αν δεν εξυπηρετεί την ίδια την πραγματική οικονομία – και σε μια περίοδο που μια νέα υφεσιακή προοπτική υπάρχει ολοζώντανη μπροστά μας, ίσως ένα τόσο βαριά τιμωρητικό και ανελαστικό πλαίσιο, κυρίως για τις μικρές, επιμένω, χρηματιστηριακές εταιρείες, θα οδηγήσει είτε σε μια αποτρεπτική τάση για την εισαγωγή νέων και την παραμονή αρκετών εκ των ήδη εισηγμένων εταιρειών στην ελληνική κεφαλαιαγορά.

Σημείο δεύτερο, το άρθρο 23, όπως επεσήμαναν κάποιοι από τους φορείς που είχαμε προσκαλέσει, παίρνουμε ευθύνες για τα ζητήματα διάθεσης σημαντικών περιουσιακών στοιχείων μιας εταιρείας από το διοικητικό συμβούλιο μιας εταιρείας και τις δίνουμε στη γενική συνέλευση των μετόχων και, ναι μεν, αυτό πολλές φορές, επειδή η γενική συνέλευση είναι το ανώτατο όργανο των εταιρειών, έχει τη λογική του, αλλά στην ελληνική κεφαλαιαγορά, στην ελληνική πραγματικότητα, γνωρίζουμε ότι πολύ συχνά ο μεγαλομέτοχος είναι αυτός που καθορίζει σχεδόν το σύνολο των πραγμάτων. Στις μη εισηγμένες εταιρείες μπορεί να μην δημιουργούσε ένα πρόβλημα, αλλά για εδώ εταιρίες με μικρή διασπορά θα ανοίξει το παράθυρο για πωλήσεις σε τέτοιες εταιρείες. Είναι λίγο προβληματικό.

Σημείο τρίτο, στο νομοσχέδιο δεν προβλέπεται κανένα κίνητρο. Συμφωνούμε απόλυτα με την επιβολή αυστηρών κυρώσεων, όπως είπα και πριν, όμως καλό είναι να βλέπουμε και τη μεγάλη εικόνα.

 Η Ελληνική Χρηματιστηριακή Αγορά πνέει τα λοίσθια, εδώ και πάρα πολλά χρόνια και ναι μεν, υποθέσεις, όπως η Folie-Folie και η Creta Farm δημιούργησαν μεγάλο πρόβλημα στο κύρος του χρηματιστηρίου, αλλά στην πραγματικότητα, κύρος στο Ελληνικό Χρηματιστήριο δεν υπάρχει εδώ, και πάρα πολλά χρόνια. Κηλιδώθηκε η ελληνική κεφαλαιαγορά από τις υποθέσεις αυτές, αλλά το μεγάλο πρόβλημα του Ελληνικού Χρηματιστηρίου, κύριε Υπουργέ, το γνωρίζετε πάρα πολύ καλά, είναι η ελάχιστη συμμετοχή εταιρειών και οι πολύ μικρές, εδώ και πάρα πολλά χρόνια, πολύ μικρή κίνηση. Σε ένα τέτοιο συντηρητικό περιβάλλον, που δίνει την εικόνα προς τα έξω, ότι τελικά εξυπηρετεί τα συμφέροντα μόνο τραπεζικών ομίλων και λίγων μεγάλων εισηγμένων εταιρειών, πολύ λίγες υγιείς εταιρίες θα έπαιρναν το ρίσκο να εμπλακούν.

Σημείο 4ο. Η έννοια και το πλαίσιο της κρατικής εποπτείας και ελέγχου. Ακούστηκε, σε όλες τις προηγούμενες συνεδριάσεις και σήμερα από τον εισηγητή της πλειοψηφίας, η υπόθεση της Folie Folie και της Creta Farm, ως παράδειγμα ανάγκης αυστηροποίησης του πλαισίου και συμφωνούμε, σ΄ αυτό το σημείο. Όμως, δεν απαντάμε σε μια πολύ σημαντική ερώτηση. Ήταν η απουσία πρόβλεψης κυρώσεων από το ισχύον νομοθετικό πλαίσιο που επέτρεψε τα όσα προκλητικά και σκανδαλώδη συνέβησαν ή ήταν μόνο αυτή; Αν ήταν δηλαδή εξαντλητικά αυστηρότερες οι ποινές, θα είχαν αποφευχθεί όλα αυτά; Νομίζω, ότι η θεσμική ανεπάρκεια των δικών μας ελεγκτικών μηχανισμών, ήταν αυτή, που άφησε ορθάνοιχτο το δρόμο. Το θεσμικό μας πλαίσιο είναι τόσο αδύνατο και η εφαρμογή τόσο ελλιπής, που καθίσταται εύκολα να το παρακάμψει κάποιος κερδοσκόπος. Επειδή μάλιστα, ζητήσατε και τη γνώμη της αντιπολίτευσης, ο κ. Υπουργός, ο κ. Σταϊκούρας, ζήτησε τη γνώμη μας, με το τι πρέπει να κάνει η Πολιτεία, όταν διαπιστώνονται παραβάσεις ή παραλείψεις εταιρειών η δική μας θέση είναι ξεκάθαρη. Προφανώς, δεν είμαστε υπέρ της αυτορρύθμισης της αγοράς. Ίσα ίσα, δεν πιστεύουμε στο αόρατο χέρι που, δήθεν, εξομαλύνει τις στρεβλώσεις. Έχουμε συγκρουστεί, πάρα πολλές φορές, πολιτικά, μέσα από αυτόν τον χώρο, αλλά και έξω στην κοινωνία, με δικές σας απόψεις, εννοώ της παράταξής σας, που είτε επιχειρηματολογείτε, είτε νομοθετείτε, υπέρ των διαδικασιών αδειοδοτήσεων και εγκρίσεων εταιρειών, χωρίς κανένα κρατικό έλεγχο, χωρίς καμία κρατική εποπτεία. Θεωρούμε λοιπόν, πως το μείζον, δεν είναι η οριζόντια αυστηροποίηση των ποινών, τουλάχιστον όχι μόνο αυτή. Προφανώς, συμφωνούμε στην επιβολή σκληρών κυρώσεων, στην περίπτωση που διαπιστώνονται παραλείψεις, ή παραβιάσεις, ή παραβάσεις. Από μόνες τους όμως, χωρίς τη θεσμική και ουσιαστική θωράκιση των εποπτικών οργανισμών και χωρίς την προληπτική εποπτεία, δεν θα δώσουν λύση στα ζητήματα που επιχειρεί να αντιμετωπίσει το παρόν νομοσχέδιο. Αυτό είναι το ουσιαστικό. Σε αυτό θα έπρεπε να εστιάσουμε. Στο πώς δηλαδή, θα επικαιροποιήσουμε και θα ενισχύσουμε το θεσμικό πλαίσιο της εταιρικής διακυβέρνησης και τις εποπτικές αρχές, προκειμένου η ελληνική κεφαλαιαγορά να ανακτήσει, βήμα βήμα, την πανθομολογούμενα χαμένη αξιοπιστίας της.

Σημείο 5ο, συνδεδεμένο με το προηγούμενο. Ενώ, πολύ σωστά, βάζετε μέσα στο νόμο και καθορίζετε θέσεις για την Επιτροπή Κεφαλαιαγοράς, η οποία, μας είπε και η εκπρόσωπος των εργαζομένων, ότι, αν πληροφορήθηκα σωστά, είναι και σε απεργία οι άνθρωποι, γιατί δεν μπορούν να δουλέψουν πλέον είναι αποψιλωμένοι από προσωπικό. Δεν ξέρουμε, κύριε Υπουργέ, αν είναι με διαβούλευση με αυτούς, ακόμα και αυτές οι θέσεις, τις οποίες προφανώς και είμαστε σύμφωνοι, αν επαρκούν για τον ρόλο, τον πολύ σημαντικό, που έχει να επιτελέσει η Επιτροπή Κεφαλαιαγοράς. Μας είπε αναλυτικά η εκπρόσωπος, με πόσους υπαλλήλους λειτουργούν και πόση ανάγκη έχουν να προχωρήσουμε γρήγορα στις προσλήψεις αυτές, αλλά ακόμα και σε μεγαλύτερη ενίσχυση και θεώρησε, ακόμα και αυτό το σημερινό νομοσχέδιο, ανεπαρκές.

Είμαστε πάρα πολύ επιφυλακτικοί, έως αντίθετοι, σας το είπα, για άλλη μία φορά, στην εξαίρεση από το κανονιστικό πλαίσιο, στο άρθρο που είναι για την επιλογή των προϊσταμένων των διευθύνσεων, κυρίως, γιατί οι εξαιρέσεις από τα κανονιστικά πλαίσια αφήνουν παράθυρα αδιαφάνειας, ακόμα και αν η επιτροπή που τους επιλέγει με συνέντευξη, είναι αδιαφανής και την φτιάχνετε από στελέχη και του ΑΣΕΠ.

Κλείνω την ομιλία μου, αναφορικά με τα φορολογικά, είναι προφανές, ότι συμφωνούμε με οποιοδήποτε τύπου διευκολύνσεις που θα ανακουφίσουν με κάποιο τρόπο τους συμπολίτες μας από τις οικονομικές υποχρεώσεις, για τη φετινή χρονιά ειδικά, αλλά από εκεί και πέρα, για τη συνολική προσπάθεια της Κυβέρνησης να επανεκκινήσετε την οικονομία και να αντιμετωπίσετε τις συνέπειες της ύφεσης, στην οποία, ακόμα και πριν από τον κορονοϊό είχαμε πει, ότι ισχύει, το πολύ λίγα και πολύ αργά.

Από όλη την Ελλάδα, τα μηνύματα που δεχόμαστε, δυστυχώς, είναι αρνητικά.

Ο τουρισμός, φαίνεται, ότι δεν πρόκειται να κινήσει.

Οι προβλέψεις της ύφεσης, ακόμα και να δικαιωθεί η εκτίμηση του Υπουργού, δηλαδή, το 8%, δυστυχώς, θα είναι δραματικές για το φθινόπωρο που θα μας έρθει. Εγώ, τουλάχιστον σ’ αυτό το συμπέρασμα έχω καταλήξει από όλα αυτά που μας έχει πει ο Σταϊκούρας, ο Υπουργός, αλλά και από την πολιτική, την οποία ακολουθείτε, καταλαβαίνω ότι κάνουμε το σταυρό μας, για να έχουμε τη μικρότερη δυνατή ύφεση και να έρθουν οι καλοί κύριοι απ’ το εξωτερικό, να μας δώσουν ότι μπορούμε, μήπως μπορέσουμε του χρόνου και διασώσουμε την δραματική κατάσταση που θα έχει να αντιμετωπίσει ο ελληνικός λαός.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε τον κ. Χατζηγιαννάκη.

Το λόγο έχει ο κ. Αρβανιτίδης, Ειδικός Αγορητής του Κινήματος Αλλαγής.

**ΓΕΩΡΓΙΟΣ ΑΡΒΑΝΙΤΙΔΗΣ (Εισηγητής του Κινήματος Αλλαγής):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, το νομοσχέδιο που συζητάμε σήμερα στην τελευταία συνεδρία της Επιτροπής μας, μπορεί να μην έχει κλέψει τα φώτα της δημοσιότητας, όπως το άλλο νομοσχέδιο για τις διαδηλώσεις, που βρίσκεται αυτές τις ημέρες προς ψήφιση στη Βουλή, ή την περίφημη λίστα με τις χρηματοδοτήσεις των μέσων μαζικής ενημέρωσης με τα 20 εκατομμύρια ευρώ, αλλά είναι ζωτικής σημασίας για την αξιοπιστία της Κεφαλαιαγοράς και την εξεύρεση κεφαλαίων για τις ελληνικές επιχειρήσεις. Σε μια περίοδο που η αγορά, η επιχειρηματικότητα, αλλά και η έρευνα, η καινοτομία, η απασχόληση και ο παραγωγικός τομέας, παρουσιάζουν μεγάλες ανάγκες για ενίσχυση ρευστότητας, οι ρυθμίσεις του παρόντος νομοσχεδίου, βοηθούν προς αυτή την κατεύθυνση και μπορούν να αποτελέσουν χρήσιμο εργαλείο στήριξης.

Τη στιγμή μάλιστα που τόσο ο τραπεζικός δανεισμός, όσο και η διαδικασία απορρόφησης των κοινοτικών πόρων από το ΕΣΠΑ, στην καλύτερη των περιπτώσεων, παρουσιάζουν μεγάλη στασιμότητα και στη χειρότερη, βάζουν εμπόδια και σβήνουν τις ελπίδες για ικανοποίηση των πραγματικών αναγκών των επιχειρήσεων. Και ενώ έχουμε σημαντική υστέρηση στην απορρόφηση εκατομμυρίων από το ΕΣΠΑ της περιόδου 2014 – 2020 και ενώ έχουμε το τραπεζικό σύστημα να μην βάζει πλάτη, παρά τις επανειλημμένες ανακεφαλαιοποιήσεις πολλών εκατομμυρίων που έχουν γίνει με θυσίες του ελληνικού λαού, δυστυχώς, η χώρα μπαίνει σε μια όξυνση του πολιτικού σκηνικού, με ευθύνη της Νέας Δημοκρατίας και του ΣΥΡΙΖΑ, με εκατομμύρια να μοιράζονται και να πηγαίνουν και να έρχονται και με καταγγελίες από όλες τις πλευρές που μόνο το επενδυτικό και επιχειρηματικό κλίμα, δεν ευνοούν.

Βεβαίως, δεν μας βοηθούν καθόλου την εξεύρεση αξιόπιστων λύσεων ρευστότητας, στα προβλήματα των επιχειρήσεων.

Το πρόβλημα μάλιστα της ρευστότητας επιδεινώνεται περαιτέρω, με τις μικρομεσαίες επιχειρήσεις που φάνηκαν περισσότερο ευάλωτες στην πανδημία.

Το 99,9 των ελληνικών επιχειρήσεων είναι μικρομεσαίες επιχειρήσεις, σύμφωνα με την Έκθεση του ΟΟΣΑ και συναντούν μεγαλύτερη δυσκολία κάλυψης των πιστωτικών κριτηρίων σε σχέση με τις ελάχιστες μεγάλες επιχειρήσεις, αλλά και πιο περιορισμένες εναλλακτικές πηγές χρηματοδότησης, όπως η άντληση κεφαλαίων από την Χρηματαγορά.

Κύριε Υπουργέ, πρέπει να φέρετε γρήγορα τα άλλα δύο νομοσχέδια, δηλαδή, το φορολογικό και το πτωχευτικό, που μας ανακοινώσατε την περασμένη εβδομάδα.

Ο χρονικός ορίζοντας επιβίωσης των μικρομεσαίων επιχειρήσεων, μετά το αρχικό σοκ, είναι μικρότερος σε σύγκριση με τις μεγάλες επιχειρήσεις. Γι’ αυτό το λόγο τα φορολογικά και άλλα κίνητρα στήριξης από το κράτος, οφείλουν να λάβουν τη μορφή κατεπείγοντος, προκειμένου οι μικρομεσαίες επιχειρήσεις να διατηρηθούν σε λειτουργία. Γιατί, η κατάσταση, είναι οριακή σε πολλές επιχειρήσεις και το γνωρίζετε. Ενόψει μάλιστα της σημερινής έναρξης της έβδομης μεταμνημονιακής αξιολόγησης, που έχει στόχο τη δημοσιοποίηση της σχετικής Έκθεσης τον Σεπτέμβρη, θα ήθελα να μας πείτε κύριε Υπουργέ, αν η Κυβέρνηση επιμένει στις αρχικές εκτιμήσεις της, ότι δηλαδή η ύφεση φέτος μπορεί να φτάσει τα επίπεδα του 8% ή έχετε αναθεωρήσει αυτές τις προβλέψεις του Μαΐου.

Υπενθυμίζω ότι οι ανοιξιάτικες προβλέψεις που είχαν ανακοινωθεί το Μάιο, η Ευρωπαϊκή Επιτροπή σ’ αυτές τις προβλέψεις είχε εκτιμήσει ότι φέτος στην Ελλάδα η ύφεση θα κυμανθεί στο 9,7%. Και ως βασικές αιτίες για τη συγκεκριμένη τότε εκτίμηση των ευρωπαίων αξιωματούχων ή ήταν η ύπαρξη πολλών μικρών επιχειρήσεων, αλλά και η μεγάλη εξάρτηση της ελληνικής οικονομίας από τον τουρισμό, του οποίου σημειωτέων το 70% των εσόδων αντιστοιχούν τους καλοκαιρινούς μήνες και άρα, στο τρίμηνο το οποίο θα διανύσουμε.

Και νομίζω ότι, δυστυχώς, ο τουρισμός κινείται σε χαμηλές πτήσεις, σε όλη την Ελλάδα. Και εμείς στη βόρεια Ελλάδα, στη Μακεδονία, αντιμετωπίζουμε τα προβλήματα του «άνοιξε-κλείσε» των συνόρων για τους ανθρώπους που έρχονται από τις βαλκανικές χώρες.

Θα ήθελα, λοιπόν, με την ευκαιρία αυτή, να μας δώσετε, αν μπορείτε, μια επικαιροποιημένη εικόνα των εκτιμήσεών σας, μια και σήμερα ξεκινά η διαδικασία αξιολόγησης. Ποιες είναι οι προσδοκίες σας και οι στόχοι σας από αυτή την αξιολόγηση, που περιλαμβάνει ζητήματα όπως η προστασία της πρώτης κατοικίας και οι ηλεκτρονικοί πλειστηριασμοί, οι μεταρρυθμίσεις στον τομέα της ενέργειας, το νέο Πτωχευτικό δίκαιο.

Και μπορεί, με απόφαση της Ευρωπαϊκής Ένωσης λόγω της πανδημίας, οι στόχοι του Προϋπολογισμού να μην ισχύουν φέτος, όμως η υπερφορολόγηση παραμένει. Και η Κυβέρνηση της Νέας Δημοκρατίας, ένα χρόνο τώρα, δεν είχε ουσιαστικά διεκδικήσει την αλλαγή των δυσβάστακτων δημοσιονομικών δεσμεύσεων για τα επόμενα έτη.

Ενώ, κύριε Υπουργέ, έχετε αρνηθεί και την πρότασή μας για σύσταση Διακομματικής Επιτροπής για την πρώτη κατοικία και τον Πτωχευτικό Κώδικα. Μετά την 1η Σεπτεμβρίου, γνωρίζετε ότι, ξεκινούν μαζικά οι πλειστηριασμοί και οι πολίτες αγωνιούν. Κι όλα αυτά, ενώ γίνεται ολοφάνερο και ξεκάθαρο ότι η τελική διαμόρφωση του ευρωπαϊκού πακέτου ανάκαμψης μπορεί να καθυστερήσει αρκετούς μήνες, όπως σημείωσε πρόσφατα ο κ. Σκυλακάκης, άρα και η αντίληψη ότι πόροι υπάρχουν και ότι χρήμα θα ρεύσει άμεσα στην ελληνική οικονομία. Το αφήγημα αυτό αρχίζει να κλονίζεται σοβαρά.

Γι’ αυτό, κύριε Υπουργέ, παρά τις σωστές ρυθμίσεις του παρόντος νομοσχεδίου, θα πρέπει να δώσετε και άλλες απαντήσεις στις αγωνίες των ελληνικών επιχειρήσεων.

Σωστός βέβαια και καθυστέρησε ο εκσυγχρονισμός του θεσμικού πλαισίου της Εταιρικής Διακυβέρνησης και Κεφαλαιαγοράς. Χρειάζονται, όμως, και άλλες κατεπείγουσες ρυθμίσεις και, κυρίως, στο μέτωπο της διαπραγμάτευσης.

Να υιοθετήσετε τις προτάσεις μας, κύριε Υπουργέ, ζητώντας για το σύνολο της ελληνικής οικονομίας τις απαραίτητες ανάσες οξυγόνου και ρευστότητας, με την αναθεώρηση των δεσμεύσεων και υποχρεώσεων, που μέχρι τώρα έχει η χώρα.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):**Ευχαριστούμε πολύ τον κύριο Αρβανιτίδη. Τον λόγο έχει η Ειδική Αγορήτρια του Κομμουνιστικού Κόμματος.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Σας ευχαριστώ, κύριε Πρόεδρε.

Εκ μέρους του κόμματός μας θα μιλούσε ο Μανώλης ο Συντυχάκης, ο οποίος, όμως, είχε ένα σοβαρό προσωπικό κώλυμα.

Θα επιφυλαχθούμε για την Ολομέλεια. Εκείνος θα τοποθετηθεί. Δεν θα τοποθετηθώ τώρα, ξανά. Θα μείνουμε σε αυτά που έχουμε πει μέχρι σήμερα.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς, κυρία Κομνηνάκα. Κι εμείς ευχαριστούμε.

Θα πάρει τον λόγο, τώρα, ο κ. Βιλιάρδος, Ειδικός Αγορητής της Ελληνικής Λύσης. Ορίστε, κύριε Βιλιάρδο. Έχετε το λόγο.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αμανατίδης Γεώργιος, Αμυράς Γεώργιος, Γκίκας Στέφανος, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Σενετάκης Μάξιμος, Δούνια Παναγιώτα (Νόνη), Καββαδάς Αθανάσιος, Καλαφάτης Σταύρος, Καλογιάννης Σταύρος, Μελάς Ιωάννης, Καρασμάνης Γεώργιος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος, Τσιγκρής Άγγελος, Σπανάκης Πέτρος - Βασίλειος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Ξανθόπουλος Θεόφιλος, Παπαδόπουλος Αθανάσιος, Παπανάτσιου Αικατερίνη, Συρμαλένιος Νικόλαος, Τζάκρη Θεοδώρα, Τσακαλώτος Ευκλείδης, Μπάρκας Κωνσταντίνος, Χαρίτσης Αλέξανδρος (Αλέξης), Χατζηγιαννάκης Μιλτιάδης, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Παπαναστάσης Νικόλαος, Μανωλάκου Διαμάντω, Κομνηνάκα Μαρία, Βιλιάρδος Βασίλειος, Χήτας Κωνσταντίνος και Απατζίδη Μαρία.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της ΕΛΛΗΝΙΚΗΣ ΛΥΣΗΣ-ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε.

Κυρίες και κύριοι βουλευτές, κύριε Υπουργέ, όπως έχουμε ήδη αναφέρει, το παρόν νομοσχέδιο εντατικοποιεί τις διαδικασίες εταιρικής διακυβέρνησης, ακολουθώντας, σε μεγάλο βαθμό, αυτά που ισχύουν στο εξωτερικό, όσον αφορά στην οργάνωση των Διοικητικών Συμβουλίων, τον εσωτερικό έλεγχο και την πληροφόρηση των επενδυτών.

Ακόμη πιο σημαντικό είναι, ίσως, το ότι εισάγει κάποιες νέες μορφές άντλησης κεφαλαίων, ενώ ρυθμίζει περαιτέρω τον χώρο των εταιρικών εναλλακτικών χρηματοδοτήσεων.

Τέλος, συμπεριλαμβάνει ορισμένα οργανωτικά θέματα για την κεφαλαιαγορά, καθώς, επίσης, κάποιες φορολογικές ρυθμίσεις.

Στο πρώτο μέρος του νομοσχεδίου, που καλύπτει θέματα εταιρικής διακυβέρνησης, όπως τονίσαμε, ενώ ακούστηκε επιπλέον από τους φορείς, η επιβάρυνση του πλαισίου εταιρικής διακυβέρνησης θα αυξήσει τα έξοδα και τον φόρτο εργασίας των επιχειρήσεων εις βάρος της καθημερινής λειτουργίας τους, ειδικά στην αρχή και, κυρίως, για τις μικρότερες.

Οι ρυθμίσεις αυτές, ως εύλογη απάντηση στα σκάνδαλα του Χρηματιστηρίου, του τελευταίου χρονικού διαστήματος, θα πλήξουν κυρίως τις μικρότερες επιχειρήσεις, οι οποίες δεν δημιουργούν τέτοιου είδους προβλήματα – τουλάχιστον, όχι ανάλογου μεγέθους. Επομένως, θα τις επιβαρύνουν χωρίς λόγο, σε μία δύσκολη εποχή, όπου προέχει η οικονομική ανάπτυξη της χώρας όσο ποτέ μέχρι σήμερα.

Από την άλλη πλευρά, οι μεγαλύτερες εταιρείες είναι μάλλον εξοικειωμένες με το συγκεκριμένο πλαίσιο, αφού προσελκύουν επενδυτές από το εξωτερικό, ενώ συμμετέχουν σε διεθνή roadshow. Η πρόληψη δε της μη εξαπάτησης των επενδυτών αποτελεί αντικείμενο της σωστής εποπτείας, η οποία δεν εμποδιζόταν από το προηγούμενο πλαίσιο.Σε κάθε περίπτωση χωρίς σωστή επίβλεψη δεν λειτουργεί κανένα πλαίσιο όσο καλό και αν είναι, όπως έχει τεκμηριωθεί διεθνώς.

Θεωρούμε, λοιπόν, πως το νέο πλαίσιο είναι περισσότερο μια εναρμόνιση με το ρυθμιστικό περιβάλλον, στο οποίο είναι συνηθισμένα τα κεφάλαια στο εξωτερικό, ότι συμβάλλει, δηλαδή, περισσότερο στη διευκόλυνση τους. Προβλέπεται, όμως να επενδύσουν περισσότερα χρήματα τα ξένα κεφάλαια; Εμείς αμφιβάλλουμε σε μεγάλο βαθμό, ενώ ακόμη και αν το ήθελαν η ελληνική αγορά είναι πολύ «ρηχή» για κάτι τέτοιο. Πρόκειται να ενδιαφερθούν περισσότερες εταιρείες, όσον αφορά την εισαγωγή τους στο χρηματιστήριο; Πιθανολογούμε πως όχι, ενώ αντίθετα ο αριθμός τους μπορεί να μειωθεί, εάν οι μεγάλες δημόσιες επιχειρήσεις ιδιωτικοποιηθούν όπως η ΔΕΗ, η ΕΥΔΑΠ, η ΕΥΑΘ κ.λπ. αποσυρόμενες μετά από δημόσια προσφορά. Πόσο μάλλον όταν πολλές αποχωρούν από την Ελλάδα, λόγω των μεγάλων προβλημάτων που αντιμετωπίζουν, όσον αφορά τη χρηματοδότησή τους, το ασταθές φορολογικό καθεστώς ή τη διαφορά του δημοσίου, για παράδειγμα ο ΤΙΤΑΝ, η ΒΙΟΧΑΛΚΟ, η 3Ε κ.λπ..

Σε γενικές γραμμές πάντως δεν είμαστε αρνητικοί στις διαδικασίες που εισάγονται με το νομοσχέδιο, αν και θεωρούμε πως θα έπρεπε να δοθεί μεγαλύτερο πεδίο πρωτοβουλίας στις εταιρείες, μέσω της θέσπισης κανόνων δεοντολογίας και όχι νόμων, τουλάχιστον για μία μεταβατική περίοδο. Η σωστή λύση τώρα για μια εύρυθμη λειτουργία της κεφαλαιαγοράς είναι εν πρώτοις η βελτίωση της εκπαίδευσης των συμμετεχόντων σε συνδυασμό με μία καλύτερη εποπτεία τόσο της αγοράς όσο και των ελεγκτικών εταιρειών.

Σε σχέση με το άρθρο 74, για τα αυξημένα πρόστιμα, στόχος του οποίου είναι να καταστήσει πιο αυστηρό το πλαίσιο των ελεγκτικών εταιρειών, θα θέλαμε να προσθέσουμε ότι η αυστηροποίηση των ελέγχων σημαίνει επιπλέον αύξηση του κόστους, το οποίο θα επιβαρύνει τις εταιρείες με πιθανότερο επακόλουθο τη μεταφορά του στους εργαζόμενους, ειδικά σε μία χώρα όπως η Ελλάδα που δεν εκτιμάει σχεδόν καθόλου τις επαγγελματικές υπηρεσίες και έχει δομηθεί άναρχα.

Ενδεχομένως δε θα καταστήσει ακόμη πιο ισχυρές τις τέσσερις διεθνείς εταιρείες που μονοπωλούν το κλάδο σε επίπεδο εισηγμένων, ενώ δεν έχουν αποφύγει τα σκάνδαλα. Οφείλουμε να τονίσουμε εδώ για να προσεχθεί το γεγονός ότι τα τοπικά γραφεία τους είναι τοπικές Α.Ε., με τοπικά στελέχη και με τοπική εκπαίδευση και εμπειρία, αλλά με ξένη προβολή λόγω της διεθνούς επωνυμίας που αποτελεί το αντικείμενο του franchise. Eν προκειμένω όταν υπάρξει απάτη το τοπικό γραφείο μπορεί να κλείσει για να περιοριστούν οι ζημιές, όπως έχει συμβεί με το σκάνδαλο της ινδικής πολυεθνικής στον κλάδο της πληροφορικής, της Satyam, όπου το τοπικό γραφείο της PriceWaterhouseCoupers έκλεισε.

Σε κάθε περίπτωση τις περισσότερες φορές είναι δύσκολο να αποδειχτεί δόλος στον έλεγχο λόγω του πλαισίου που δεν τον καλύπτει. Πόσο μάλλον στην Ελλάδα με τις γνωστές καθυστερήσεις στην απονομή δικαιοσύνης. Για παράδειγμα στο σκάνδαλο της Enron δεν βρέθηκε τελικά για κάτι ένοχος ο ελεγκτής, αν και η Adersen διαλύθηκε λόγω του πλήγματος που δέχτηκε στη φήμη της. Δίκαια πάντως τα πρόστιμα του άρθρου 74 δημιούργησαν ανησυχία στους εκπροσώπους του κλάδου, όπου εμείς θα προτείναμε εναλλακτικά την επαγρύπνηση, τη συχνή εναλλαγή των ελεγκτών, την επίβλεψη και την εκπαίδευσή τους.

Στο δεύτερο μέρος του νομοσχεδίου, το πιο ενδιαφέρον και ελπιδοφόρο σημείο του είναι αυτό που αφορά τις εναλλακτικές χρηματοδοτήσεις, ενδεχομένως, το μέλλον για την Ελλάδα με τις συνθήκες άρνησης της χρηματοδότησης των επιχειρήσεων εκ μέρους των συστημικών τραπεζών.

Οφείλει, όμως, να διαχωριστεί από τις χρηματιστηριακές διαδικασίες. Δεν θα πρέπει, δηλαδή, να εντάσσονται στο πλαίσιο για τις εισηγμένες, οι εταιρείες που εκδίδουν ομολογίες, όπως, επίσης, οι μικρές επιχειρήσεις που καταφεύγουν στην άντληση μικρών ποσών του άρθρου 59. Όπως αναφέραμε, είναι ενδεδειγμένο να σκεφτείτε κάτι ανάλογο με το Αμερικανικό Regulation A. Εκτός αυτού, θα ήταν ενδιαφέρον να υπάρχουν νέας μορφής αγορές μη εισηγμένων εταιρειών σε εξω-χρηματιστηριακές ηλεκτρονικές πλατφόρμες, όπως είναι, για παράδειγμα, κάποιες που εμφανίστηκαν με επιτυχία στις ΗΠΑ την προηγούμενη δεκαετία, εκμεταλλευόμενες το ενδιαφέρον για ανερχόμενες startup, όπως ήταν τότε το Facebook. Η μία δε από αυτές, η Second Market, εξαγοράστηκε και αποτελεί μέρος του Nasdaq, αποκαλούμενη πλέον Nasdaq Private Market. Στη συγκεκριμένη πλατφόρμα καταχωρούνται προς πώληση μετοχές μη εισηγμένων εταιρειών, καθώς, επίσης, χρεόγραφα όπως διεκδικήσεις σε χρεοκοπίες, σε δάνεια κ.λπ. Μοιάζει κατά κάποιον τρόπο με την ηλεκτρονική καταχώριση ακινήτων προς πώληση.

Επιπλέον, είναι ίσως πιο ενδεδειγμένη η πρόσβαση των μικρομεσαίων εταιρειών εμμέσως στην κεφαλαιαγορά μέσω των ΟΕΕ όπως οι ΕΚΕΣ, στα πλαίσια των ιδιωτικών κεφαλαίων, των private equity του εξωτερικού που μπορούν να τους παρέχουν χρηματοδοτήσεις, καθώς, επίσης, συμβουλευτική συνδρομή, ενώ έχουν το μέγεθος και τη δυνατότητα να ανταπεξέλθουν με τις απαιτήσεις της χρηματαγοράς. Αυτή τη στιγμή, τα ιδιωτικά επενδυτικά κεφάλαια συγκεντρώνουν διεθνώς περί τα 1,5 τρις δολάρια, με το μεγαλύτερο μέρος τους να αφορά τις ΗΠΑ που είναι από τους πρωτοπόρους στον τομέα. Με στοιχεία του 2017 έχουν επενδυθεί 791 δις. δολάρια διεθνώς από τα 100 μεγαλύτερα επενδυτικά κεφάλαια, όπου τα 523 δις φορούν στις ΗΠΑ, ανερχόμενα περίπου στο 4% του ΑΕΠ τους. Μία αντίστοιχη αναλογία στην Ελλάδα θα ήταν 8 δισ. €, κάτι που δεν συμβαίνει, αν και οι μεγαλύτερες επενδύσεις στη χώρα μας, όπως στο χώρο της υγείας, προέρχονται από τα ξένα κεφάλαια, όπως από την CVC στην υγεία, στο Υγεία, στο ΙΑΣΩ και στο Metropolitan. Δυστυχώς, όμως, δεν πραγματοποιούνται επενδύσεις στην Ελλάδα από αυτά τα κεφάλαια στην παραγωγή, αλλά μόνο στις υπηρεσίες, αφού έχουμε καταδικαστεί, δυστυχώς, στα γκαρσόνια και στους υπηρέτες των ξένων.

Από την άλλη πλευρά, τα εγχώρια κεφάλαια που, κατά γενική ομολογία, δεν είναι καθόλου λίγα, φαίνεται πως προτιμούν να παρκάρουν σε offshore, γεγονός που πρέπει να μας προβληματίζει ιδιαίτερα.

Τέλος, όσον αφορά τα διαδικαστικά άρθρα από το τρίτο μέρος και μετά, όπως τα περί προσλήψεων στην Επιτροπή Κεφαλαιαγοράς, θα κριθούν εκ του αποτελέσματος. Προτείναμε, επίσης, την εισαγωγή του θεσμού του whistleblower επικουρικά στην Επιτροπή Κεφαλαιαγοράς, αφού, ασφαλώς, κάποια στελέχη της αγοράς έχουν καλύτερη πληροφόρηση, καθώς, επίσης, ενδεχομένως καλύτερη τεχνογνωσία.

Στο άρθρο 73 που αφορά τη συμμετοχή στο Συνεγγυητικό Κεφάλαιο για τις Ανώνυμες Εταιρείες Επενδυτικής Διαμεσολάβησης (ΑΕΕΔ), που τοποθετείται στα 10.000 €, υπήρξαν σχόλια στη διαβούλευση για την ανισότητα που υπάρχει στα εισφερόμενα κεφάλαια μεταξύ ΑΕΔΑΚ, ΑΕΠΕΥ κ.λπ.. Χωρίς να είμαστε κατηγορηματικοί, έχουμε την άποψη πως η συνεισφορά στο συνεγγυητικό θα έπρεπε να εξαρτάται περισσότερο από το ύψος των κεφαλαίων που διαχειρίζονται και διακινούν, παρά από το είδος των υπηρεσιών και τη μορφή τους.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε κι εμείς τον κ. Βιλιάρδο.

Το λόγο έχει η κυρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Κύριε Πρόεδρε, κύριε Υπουργέ, κυρίες και κύριοι συνάδελφοι, δεδομένων των ζητημάτων για τα οποία συνεδριάζουμε, τα οποία συμπεριλαμβάνουν δευτερευόντως και το μεγάλο ζήτημα των επενδύσεων και της υποστήριξής τους από οργανισμούς εναλλακτικών επενδύσεων, θα ήθελα να ξεκινήσω επισημαίνοντας το εξής: Πριν από λίγες μέρες, ο Πρωθυπουργός, ο κ. Κυριάκος Μητσοτάκης, επέλεξε να συνδυάσει τηλεοπτικά την υπόσχεση των μελλοντικών επενδύσεων με μια εικόνα κατεδάφισης, με τις μπουλντόζες στο Ελληνικό. Μελετώντας το υπό εξέταση σχέδιο νόμου, πολύ φοβούμαστε, ότι αυτή η εικόνα της κατεδάφισης και της υπόσχεσης για το τι θα χτιστεί πάνω σε ερείπια, επανέρχεται συχνά στο νου, ιδίως ως προς το σκέλος του νομοσχεδίου, που αφορά τους οργανισμούς εναλλακτικών επενδύσεων.

Είχαμε σημειώσει, σε προηγούμενες συνεδριάσεις, ενώ το πλαίσιο που τίθεται προς ψήφιση είναι ουσιαστικά το πρώτο νέο πλαίσιο για το ζήτημα της εταιρικής διακυβέρνησης ανωνύμων εταιρειών και της σύγχρονης αγοράς κεφαλαίου μετά από μια 20ετία, καθότι το τελευταίο πλαίσιο νομοθετήθηκε το 2002 με το νόμο 3016/2002, υπευθυνότητα και λεπτομέρεια, που θα ανέμενε κανείς για ένα τόσο σοβαρό ζήτημα, μοιάζει να απουσιάζει.

Θυμίζουμε, εκ νέου, το ιστορικό καμβά το οποίο συζητείται με το παρόν θέμα, το σκάνδαλο του χρηματιστηρίου, μία από τις πιο μαύρες στιγμές βίαιης αναδιανομής εισοδήματος της σύγχρονης Ελλάδας, κατά την οποία, περισσότεροι από ένα εκατομμύριο νοικοκυριά έχασαν τις αποταμιεύσεις τους και τα περιουσιακά τους στοιχεία. Οι νεοαποκτηθέντες πόροι δημιούργησαν μια νέα αγέλη νεόπλουτων, που φρόντισαν να φυγαδεύσουν τα κεφάλαια στο εξωτερικό, ενώ ένα δίκτυο δημοσιογράφων και πολιτικών, συμμετείχαν με πρωταγωνιστικό ρόλο σε αυτή τη καταστροφή, καταλήγοντας ουσιαστικά σε ένα τέλειο έγκλημα, καθότι οι ευθύνες ουδέποτε αποδόθηκαν και κανείς δεν τιμωρήθηκε.

Ακριβώς αυτό το ιδιαίτερα αμαρτωλό παρελθόν του υπό συζήτηση ευρύτερου ζητήματος, που θα έπρεπε να υπαγορεύει με ιδιαίτερη προσοχή και ακρίβεια σε κάθε πτυχή του νομοσχεδίου, αλλά διαπιστώνουμε, ότι κάτι τέτοιο δεν λαμβάνει χώρα. Ναι μεν, σε γενικές γραμμές, το νομοσχέδιο εισάγει ορισμένες βασικές αρχές εταιρικής διακυβέρνησης, ενσωματώνοντας πτυχές του ενωσιακού δικαίου στην ελληνική έννομη τάξη, όμως, αντί για να συγκεκριμενοποιηθεί με πρόσφορο και ασφαλή τρόπο τα όσα νομοθετεί, εντέλει, διαπιστώνουμε ατολμίες και ασάφειες, θέλουμε να πιστεύουμε μη εσκεμμένες, οι οποίες είναι εμφανές, ότι θα δημιουργήσουν σειρά προβλημάτων.

Ένα άλλο βασικό ζήτημα, είναι σε ποιο πλαίσιο οικονομικής κατάστασης της χώρας έρχεται για να δομήσει μια τάξη πραγμάτων το παρόν νομοθέτημα. Για παράδειγμα, οι οργανισμοί εναλλακτικών επενδύσεων που καθορίζονται από το νομοσχέδιο, κατ ουσίαν funds, επενδυτικοί οργανισμοί, οι οποίοι θα συμμετέχουν υπό τη μορφή χρηματοδότησης σε διάφορες επιχειρηματικές πρωτοβουλίες, σχεδιάζονται ως αν η χώρα να βρισκόταν σε κανονικές συνθήκες. Θυμίσαμε και το υπογραμμίζουμε, εκ νέου, ότι το τελευταίο πράγμα που συμβαίνει στην Ελλάδα, αυτή τη στιγμή, είναι οι κανονικές συνθήκες, η περίφημη κανονικότητα, στην οποία θα έβγαζε νόημα μια τέτοια πρόβλεψη.

Στην μνημονιακή κατάσταση που βρισκόμαστε εδώ και δέκα χρόνια και απ’ ότι φαίνεται από όλες τις σχετικές δηλώσεις αξιωματούχων, θα ενταχθεί σύντομα με μια νέα μνημονιακή περίοδο, σε αυτήν την ιδιαίτερη συνθήκη μονιμοποιημένης κρίσης, με νεκροζώντανο τραπεζικό σύστημα, εξοντωτική φορολογία, πολιτικές συγκεντροποίησης στους λίγους μεγάλους σε βάρος των μικρομεσαίων, που έχουν λάβει την υπόσχεση προστασίας, σε αυτή την ιδιαίτερη συνθήκη για την οποία φέρει ευθύνη και η σημερινή κυβέρνηση, αλλά και η παρελθούσα, το τελευταίο που θα μπορούσε να λειτουργήσει με πρόσφορο τρόπο, είναι ένα πλαίσιο το οποίο προϋποθέτει μια εύρυθμη και υγιή λειτουργία της ευρύτερης οικονομικής δραστηριότητας της χώρας, η οποία απλώς δεν υφίσταται.

Δημιουργούμε μια παράλληλη εναλλακτική πραγματικότητα στα χαρτιά της νομοθεσίας, η οποία, όταν θα έρθει να εφαρμοστεί στην πραγματικότητα που ζούμε, είτε απλώς δεν θα μπορέσει να εφαρμοστεί, αν μη τι άλλο ελλείψει επενδυτών, είτε θα δημιουργήσει ένα αποτέλεσμα θλιβερά διαφορετικό από αυτό που θα υπέθεταν οι εμπνευστές του. Έχοντας κατά νου αυτή τη βασική ανάγνωση, το τι φέρνει προς ψήφιση αυτό το νομοσχέδιο, ως μίγμα εγχώριων διατάξεων και ενσωμάτωση της Οδηγίας της Ε.Ε. στην ελληνική νομοθεσία, θα θέλαμε για αρχή να καταθέσουμε τις εξής επισημάνσεις, επί συγκεκριμένων άρθρων, με πληρέστερη τοποθέτησή μας στην Ολομέλεια του ελληνικού Κοινοβουλίου.

Αρχίζουμε από το τρίτο και το τέταρτο άρθρο του νομοσχεδίου. Εκεί αναφέρει τη διακριτική ευχέρεια των διοικητικών συμβουλίων στην πολιτική καταλληλότητας και τα πεδία ευθύνης. Σε ένα ζήτημα τόσο δύσκολο, αλλά και επικίνδυνο όσο αυτό που συζητούμε σήμερα, μια τέτοια διακριτική ευχέρεια, αγγίζει τα όρια της αυθαιρεσίας, όχι δυνητικά, αλλά εγγυημένα. Σε άλλα νομοθετήματα, ίσως θα ήταν εύλογο το να υπάρχει ένα περιθώριο ευελιξίας, εν όψει της λεπτομερούς εφαρμογής με συνευθύνη των αρμόδιων υπουργείων, όχι όμως εδώ. Το αμαρτωλό παρελθόν των ζητημάτων για το οποίο νομοθετούμε εδώ με μία προχειρότητα, ανησυχητικά αναντίστοιχη του ζητήματος που πραγματευόμαστε, σημαίνει πως αντιμετωπίζουμε ζητήματα σοβαρά ως παιχνίδια.

Στο άρθρο 17 διαπιστώνουμε, πως η κατάρτιση του κώδικα εταιρικής διακυβέρνησης, ανατίθεται σε φορέα εγνωσμένου κύρους, ό,τι και αν σημαίνει. Όμως, δεν αναφέρονται τα κριτήρια και τα προσόντα για την επιλογή αυτού του φορέα, όπως θα όφειλαν, ούτε και η ακριβής διαδικασία. Ξανά, έχουμε να κάνουμε με μια ασάφεια, η οποία ενώ, ούτως ή άλλως, θα ήταν προβληματική, καθίσταται ακόμη περισσότερο επικίνδυνη, όχι εσκεμμένα, θα θέλαμε να πιστεύουμε, στο πλαίσιο που συζητούμε.

Οφείλουμε επίσης να σταθούμε στο τρίτο κεφάλαιο του δεύτερου μέρους του νομοσχεδίου, στα άρθρα 37 έως 56 που αφορούν τους οργανισμούς εναλλακτικών επενδύσεων με μορφή αμοιβαίου κεφαλαίου. Σύμφωνα με το νομοσχέδιο πρόκειται για μια εναλλακτική πηγή χρηματοδότησης, η οποία ξεφεύγει από τις συμβατικές πηγές του τραπεζικού συστήματος. Όπως αναφέραμε και στην αρχή υπό κανονικές συνθήκες κάτι τέτοιο δεν θα ήταν απλώς καλοδεχούμενο αλλά μάλλον απολύτως απαραίτητο ούτως ώστε να υπάρξει μια συνδρομή στην ανάπτυξη της χώρας. Πρέπει όμως να υπογραμμίσουμε γιατί είναι αν μη τι άλλο και ζήτημα απολύτως πρακτικό -πέραν της πολιτικής αλλά και οικονομικής διάστασης του- ότι η ελληνική οικονομία και η κοινωνία δεν βρίσκονται σε καμία κανονικότητα.

Το αναφέραμε στην αρχή, το αναφέρουμε ξανά και τώρα. Αυτή η συμφωνία πραγματικότητας και νομοθετήματος είναι συνταγή είτε αδράνειας είτε καταστροφής αλλά οι ασάφειες συνεχίζονται.

Στο άρθρο 57 προβλέπεται σύσταση τριάντα οργανικών θέσεων στην επιτροπή κεφαλαιαγοράς χωρίς να υπάρχει σαφής διευκρίνιση ως προς τον τρόπο και τη διαδικασία πρόσληψης για αυτές τις 30 οργανικές θέσεις. Να υποθέσουμε πως έχουμε πάλι να κάνουμε με επιτελικούς διορισμούς, όπως τότε με την επιτελική προεδρία της κυβέρνησης, ένα από τα πρώτα νομοθετήματα της Νέας Δημοκρατίας.

Να υποθέσουμε πως αυτό που παρουσιάζεται για ακόμη μια φορά επιτελική βελτίωση τελικά είναι ένας τρόπος πρόσληψης με ασαφείς και αδιαφανείς διαδικασίες; Η απορία μας αυτή δεν απορρέει από οποιαδήποτε κακοπιστία αλλά από το ίδιο το γεγονός της σκανδαλώδους ασάφειας στη διευκρίνιση του τρόπου και της διαδικασίας προσλήψεως. Σήμερα σ’ αυτό το κοινοβούλιο δεν νοείται να κατατίθενται και εν τέλει να ψηφίζονται νομοσχέδια τα οποία αποδεσμεύουν τις διαδικασίες προσλήψεων όσον αφορά τις νέες θέσεις από πολύ συγκεκριμένες οριοθετημένες διαφανείς και αξιοκρατικές διαδικασίες.

Θα μου επιτρέψετε να σημειώσω το σημείο αναφοράς μου στο δεύτερο μέρος και στα σχήματα εναλλακτικών επενδύσεων. Δεν υφίσταται στο νομοσχέδιο καμία ρητή ονομαστική αναφορά και σαφείς προβλέψεις για τις νεοφυείς επιχειρήσεις. Τα γνωστά σε όλους μας start ups ως διακριτές οντότητες.

Για το ΜέΡΑ25 αυτό που εκκρεμεί είναι η υποστήριξη των νεοφυών επιχειρήσεων από την πολιτεία όχι από τους ιδιώτες στην επενδυτικά έρημη χώρα, στην οποία σήμερα ζούμε. Το ΜέΡΑ25 εκφράζει το σχετικό προσανατολισμό του στα μοντέλα της Σιγκαπούρης και της Ολλανδίας, στα οποία δημιουργούνται hubs, κόμβοι δηλαδή, με μέριμνα της πολιτείας. Παρέχεται δηλαδή υλικό, υποδομή και χρηματοδότηση από το ίδιο το κράτος όχι από τους τυχόν ιδιώτες. Αν ενδιαφέρει την Ελληνική Δημοκρατία η υπόθεση των νεοφυών επιχειρήσεων ας ληφθεί υπόψη αυτή η παρατήρηση.

Έχουμε όμως θετική στάση έναντι του άρθρου 83 που ρυθμίζει το χρόνο της καταβολής των δόσεων φόρου εισοδήματος φυσικών προσώπων, νομικών προσώπων και νομικών οντοτήτων για τα εισοδήματα του φορολογικού έτους 2019 και παρέχεται έκπτωση φόρου στην εφάπαξ καταβολή του φόρου από τα φυσικά πρόσωπα ενώ οι δόσεις του ΕΝΦΙΑ αυξάνονται από 5 σε 6 για το έτος 2020. Ένα μέτρο με μία μάλλον αμφίβολης αποτελεσματικότητας προσπάθεια για αύξηση της εισπραξιμότητας. Στεκόμαστε θετικά -όχι επειδή θεωρούμε ότι αυτή η αύξηση του αριθμού των δόσεων καταβολής φόρου εισοδήματος και ΕΝΦΙΑ ανακουφίζει πραγματικά τα νοικοκυριά και τις μικρομεσαίες επιχειρήσεις σε μία συγκυρία κατά την οποία αυτές κοιτάζουν το χείλος της αβύσσου- αλλά διότι ακριβώς αυτή η κίνηση της κυβέρνησης αποτελεί μια έμμεση παραδοχή ότι έχει απολεσθεί ο δημοσιονομικός έλεγχος, ότι ουσιαστικά η κυβέρνηση δεν έχει πια τα ηνία του δημοσιονομικού ελέγχου στα χέρια της. Ειδάλλως, δεν θα έσπευδε με αυτούς τους τρόπους σε ημιτελή κίνητρα αύξηση της εισπραξιμότητας. Συγχαίρουμε την κυβέρνηση για το θάρρος αυτής της έμμεσης παραδοχής διότι η αλήθεια απελευθερώνει ώστε και κωδικοποιημένη σε νομοθετήματα δεν καλούμε να προχωρήσει στο επόμενο βήμα και να εξετάσει συνολικά αυτές τις αναποτελεσματικές επιλογές.

Με το άρθρο 83 η κυβέρνηση παραδέχεται εν μέρει το λάθος της μέχρι τώρα διαχείριση της εισπραξιμότητας των φόρων. Ήρθε η ώρα να προχωρήσει και σε μια πρόταση – λύση όχι απλώς μια επικάλυψη του προβλήματος με μικρομπαλώματα.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ.Παρακαλώ κύριε υπουργέ έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ κ. Πρόεδρε. Θα ήθελα να καταθέσω μια σειρά από νομοτεχνικές βελτιώσεις. Ακούσαμε τα κόμματα της αντιπολίτευσης τις προηγούμενες ημέρες στις συνεδριάσεις, ακούσαμε τους φορείς και έχουμε ενσωματώσει μια σειρά από πραγματικά νομοθετικές βελτιώσεις στο σχέδιο νόμου. Τις καταθέτουμε από σήμερα για να υπάρχει και ο χρόνος και η διάθεση από την αντιπολίτευση αν θέλουν να συμβάλουν περαιτέρω με προσθήκες.

Το μόνο που θα ήθελα να σχολιάσω είναι ότι προσθέτουμε και μια ολόκληρη παράγραφο για την κανονιστική συμμόρφωση. Είχε τεθεί από κάποιους φορείς να μπει και αυτή η έννοια μέσα, η έννοια της κανονιστικής συμμόρφωσης, το κάναμε και αυτό.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Υπουργό για την παρέμβαση, θα μοιράσουμε στους συναδέλφους τις νομοτεχνικές βελτιώσεις, που κατέθεσε ο κ. Υπουργός.

Το λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ:** Κύριε Υπουργέ, δυστυχώς δεν προλαβαίνω να δω τις νομοθετικές βελτιώσεις που καταθέσατε, γιατί και η ίδια προσωπικά και ο ΣΥΡΙΖΑ συνολικά σας καταθέσαμε σημαντικές προτάσεις και νομοθετικές βελτιώσεις για το συζητούμενο νομοσχέδιο. Επιμένω, όμως, να σας υπενθυμίσω, επ’ ευκαιρία αυτής της παρέμβασής μου στη δεύτερη ανάγνωση του νομοσχεδίου, δύο – τρία ζητήματα και προτάσεις, τα οποία θεωρώ πρωταρχικής σημασίας.

Πρώτον, επιμένω να ρωτώ, αν θα υπάρξει πρόβλεψη στην τελική μορφή του νομοσχεδίου για τη σύνθεση των Διοικητικών Συμβουλίων των εισηγμένων εταιρειών δημοσίου συμφέροντος και ιδιαίτερα αυτών που είναι συναρτημένες, κύριε Υπουργέ, με τη διατήρηση της κοινωνικής συνοχής. Ιδιαίτερα των εισηγμένων ΔΕΚΟ, που είναι συναρτημένες με τη διατήρηση της κοινωνικής συνοχής σε περιόδους κρίσης, όπως είναι η ΔΕΗ και η ΕΥΔΑΠ, αλλά και αυτές των αμυντικών βιομηχανιών, τη στιγμή που η τουρκική απειλή έχει διογκωθεί τόσο πολύ, ώστε ο Πρόεδρος Μακρόν να δηλώνει ότι παραλίγο απεφεύχθη άμεση πολεμική σύγκρουση Γαλλίας - Τουρκίας στη Μεσόγειο.

Δεύτερον, το μέγα θέμα των οργανισμών εναλλακτικών επενδύσεων, πίσω από τον τίτλο, των οποίων επιμένω ότι έχετε αφήσει ορθάνοιχτες τις θύρες εισόδου των πιο ανεξέλεγκτων ιδιωτών κερδοσκόπων και των πιο επικίνδυνων μορφών επενδυτικών πυραμίδων, οι οποίες αν καταρρεύσουν θα κάνουν τη χρηματιστηριακή κρίση του ‘99 να μοιάζει με παιδικό πάρτι.

Και το τρίτο μεγάλο θέμα είναι η προκαταβολή φόρου, περί της οποίας, πριν καν αρχίσει η συζήτηση του νομοσχεδίου στην Επιτροπή πού βρισκόμαστε σήμερα, αρχίσατε τις διαρροές κύριε Υπουργέ, μηδενικού αντικρίσματος για μένα, επιχειρώντας για μια ακόμη φορά να εγκαταστήσετε στη δημόσια συνείδηση ως αληθή γεγονότα ένα σύνολο εικονικών πραγματικοτήτων. Άλλωστε αυτό κάνετε και με όλα αυτά τα μέσα που εξαγοράσατε στο όνομα του κορωνοϊού με χρήματα του ελληνικού λαού. Πείθετε τον κόσμο, δηλαδή, ότι συμβαίνουν πράγματα, τα οποία στην πραγματικότητα δεν συμβαίνουν.

Επειδή, όμως, «το ψέμα έχει κοντά ποδάρια», οι γιατροί και οι νοσηλευτές που προσλάβατε, λόγω κορωνοϊού γυρίζουν την πλάτη στον κ. Κικίλια, όπου τον βλέπουν, γιατί πολύ απλά παραμένουν απλήρωτοι, την ίδια στιγμή που η Ελλάδα πιστεύει ότι είναι πληρωμένοι.

Για τον ίδιο λόγο, οι οργανώσεις των ξενοδοχοϋπαλλήλων και των επαγγελματιών του τουρισμού αποχωρούν επιδεικτικά από όπου βρίσκεται ο κ. Θεοχάρης, ακριβώς επειδή παραμένουν απλήρωτοι και γιατί δεν έλαβαν τα υπεσχημένα. Ενώ οι μικρομεσαίοι εξακολουθούν να βρίσκουν κλειστές τις πόρτες των συστημικών τραπεζών, γιατί ενώ όλοι νομίζουν, ακούγοντας τα κανάλια, ότι έχουν ανοίξει ορθάνοιχτα οι θύρες των χρηματοδοτήσεων, οι έχοντες το πρόβλημα αντιλαμβάνονται ότι απλά τους πηγαίνετε παρακάτω, μέχρι να τους πετάξετε στα θηρία των ιδιωτικών δανεισμών με επιτόκιο 25%.

Σήμερα, θα σας ρωτήσω ευθέως και κάτι καινούργιο και προσέξτε τι απαντήσατε, κύριε Υπουργέ, γιατί έχουμε αποδείξεις για τις απαντήσεις.

Ενώ, λοιπόν, στις 21 Μαρτίου, μετά από ερώτηση που συνυπογράψαμε όλοι οι βουλευτές του ΣΥΡΙΖΑ, προσθέσατε δεκάδες νέους ΚΑΔ, αν θυμάμαι καλά 100 τον αριθμό, που είχατε παραλείψει να κάνετε στις 17 Μαρτίου, διορθώνοντας παραλείψεις της πρώτης λίστας και εκδώσατε μάλιστα και δελτίο τύπου στο Υπουργείο Οικονομικών δηλώνοντας ότι οι πρόσθετοι ΚΑΔ θα απολαμβάνουν της στήριξης που προβλέπονταν για τους αρχικούς ΚΑΔ, εντούτοις στο ΦΕΚ 1547 της 16ης Απριλίου δεν συμπεριλάβατε τους νέους αυτούς ΚΑΔ, με αποτέλεσμα χιλιάδες αυτοαπασχολούμενοι και επαγγελματίες να λαμβάνουν απαντήσεις από την ΑΑΔΕ ότι δεν ισχύει η λίστα, που το δελτίο τύπου σας αποτύπωνε, αλλά μια άλλη λίστα, η αρχική.

Το αποτέλεσμα είναι ότι σήμερα τους ενημερώνει η ΑΑΔΕ ότι θα ανοίξει η πλατφόρμα ενστάσεων, την ώρα που δεν γνωρίζουν, αν πέρα από το επίδομα των 800 ευρώ έχουν απολέσει και την ασφαλιστική και φορολογική προστασία, της οποίας έτυχαν αρχικά. Όλη η Ελλάδα, όμως, νομίζει, κύριε Υπουργέ, ότι οι ΚΑΔ αυτοί, δηλαδή, οι πρόσφατοι 100, και επίδομα πήραν και αναστολή φορολογικών και ασφαλιστικών υποχρεώσεων.

Για τα πρακτικά, κύριε Υπουργέ, σας καταθέτω και το δελτίο τύπου σας με το Εθνόσημο της Ελληνικής Δημοκρατίας και τη λίστα και μάλιστα με κόκκινο χρώμα των ΚΑΔ που προσθέσατε και στο δελτίο τύπου σας αναφέρεστε ότι τυγχάνουν των ίδιων προβλέψεων με τους αρχικούς. Υπό αυτού του ζητήματος δεν ζητώ απλά απάντηση, την απαιτώ, κύριε Υπουργέ, διότι αν δεν το διορθώσετε σήμερα θα το θέσω και στην Ολομέλεια, στη συζήτηση του νομοσχεδίου, και θα μάθει όλη η χώρα πόση αξία έχουν οι εξαγγελίες, οι δικές σας και του πρωθυπουργού προσωπικά. Γιατί περί των πρόσθετων ΚΑΔ που, δήθεν, μπαίνουν στην αρχική λίστα και θα λαμβάνουν της ίδιας προστασίας με την αρχική, έκανε δηλώσεις στο διάγγελμά του και ο ίδιος ο Πρωθυπουργός, ότι οι κωδικοί αυτοί, δηλαδή με το κόκκινο χρώμα, που θα καταθέσω στα πρακτικά σήμερα, θα τύχουν της ίδιας μεταχείρισης.

Κ. κ. συνάδελφοι, είναι πραγματικά δύσκολο να πιστέψει κανείς πως με πρόσχημα ένα νομοσχέδιο εναρμόνισης της ευρωπαϊκής νομοθεσίας με τα ευρωπαϊκά πρότυπα, επιχειρήσατε να περάσετε ασαφείς και, ενδεχομένως, μοιραίες διατυπώσεις για τις τράπεζες, τις ΔΕΚΟ και τους οργανισμούς και τις εταιρείες δημοσίου συμφέροντος. Με αυτό το δεδομένο και για να σας δώσω τροφή για σκέψη στην Επιτροπή, σας ενημερώνουμε ότι αυτή η «μαγειρεμένη» λίστα, με τις δαπάνες του «Μένουμε Σπίτι», θα γραφτεί στην ιστορία ως ένα τεράστιο φιάσκο, γιατί τα μέσα ενημέρωσης που δικαιούνται κρατική διαφήμιση δεν απολαμβάνουν, κ. Υπουργέ και το γνωρίζετε, νομίζω, αυτό φορολογικό απόρρητο και με την ερώτηση που καταθέσαμε χτες 50 βουλευτές του ΣΥΡΙΖΑ ζητούμε, και με την αίτηση κατάθεσης εγγράφων, να μας καταθέσετε στη Βουλή, τόσο τα τιμολόγια, όσο και τις περιοδικές δηλώσεις ΦΠΑ των μηνών Μαρτίου, Απριλίου, Μαΐου και Ιουνίου όλων των μέσων που περιλαμβάνονται πλέον στη διαβόητη «λίστα Πέτσα» και όταν αποκαλυφθεί το «μαγείρεμα», πραγματικά κάποιοι, κύριε Υπουργέ, πιστέψτε με, δεν θα ξέρουν πού ακριβώς να κρυφτούν.

Ευχαριστώ πολύ κύριε πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε. Τον λόγο έχει ο κ. Ζαββός.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Σας ευχαριστώ πολύ, κύριε Πρόεδρε. Θα ήθελα να ευχαριστήσω, επίσης, και τους Εισηγητές και τους βουλευτές με τις παρατηρήσεις, τις οποίες κάνανε και σήμερα. Νομίζω μπορούμε να προχωρήσουμε με αρκετή ταχύτητα σε μια σύγκλιση απόψεων.

Κύριε Πρόεδρε, θα έλεγα πως υπάρχουν τέσσερις βασικοί λόγοι για τους οποίους η Κυβέρνηση φέρνει αυτό το νομοσχέδιο στη Βουλή. Πρώτος είναι ότι, ένα χρόνο τώρα, έχουμε πάρει συγκεκριμένα μέτρα, έχουμε συγκεκριμένη στρατηγική, με συνέχεια και συνέπεια, για το μετασχηματισμό του ελληνικού χρηματοπιστωτικού συστήματος, κυρίως των τραπεζών, με την μεγάλης εμβέλειας συστημική παρέμβαση που είναι ο «Ηρακλής» και τώρα με την παρέμβαση που γίνεται στα θέματα του χρηματιστηρίου. Κύριος λόγος, όπως τόνισαν όλοι, είναι η ενίσχυση της αξιοπιστίας της ελληνικής κεφαλαιαγοράς και του ελληνικού χρηματιστηρίου, ιδιαίτερα την επαύριον σκανδάλων, όπως αυτό της Follie-Follie, τα οποία αμαύρωσαν την εικόνα του ελληνικού επιχειρηματικού κόσμου και της ελληνικής κεφαλαιαγοράς.

Ένας άλλος λόγος, όμως, είναι ότι το νομοθετικό πλαίσιο, το οποίο έχουμε και ρυθμίζει την κεφαλαιαγορά, το χρηματιστήριο και όλους τους φορείς έχει λίγο γεράσει. Χρειάζεται έναν εκσυγχρονισμό ιδιαίτερα σε σχέση με τις ραγδαίες διεθνείς εξελίξεις, οι οποίες επιβάλλουν και μία παράλληλη ανάλογη προσαρμογή του ρυθμιστικού πλαισίου. Κυρίως, όμως μας χρειάζεται αυτή τη στιγμή μία θεσμική και ρυθμιστική υποδομή ώστε να μπορέσει η Ελλάδα να ενταχθεί, κυρίως, στην πρωτοπορία όλων εκείνων των κρατών των κεφαλαιαγορών των χρηματοπιστωτικών συστημάτων, τα οποία θα παίξουν ένα ρόλο στα πλαίσια της ενιαίας ένωσης των ευρωπαϊκών κεφαλαιαγορών. Όπως τόνισαν ορισμένοι έχουμε θέματα, σημαντικά, ανταγωνιστικότητας. Χρειαζόμαστε μια ανταγωνιστική κεφαλαιαγορά, δηλαδή, δυνατότητα άντλησης χρήματος κεφαλαίων για τις επιχειρήσεις μας και ειδικά για τις μικρομεσαίες επιχειρήσεις, αλλά για να γίνει αυτό θα χρειαστεί να εμπεδωθεί όλη εκείνη η αναγκαία σοβαρότητα, αυστηρότητα, εμπιστοσύνη στους κείμενους κανόνες.

Κύριε Πρόεδρε, θα προσπαθήσω να συνοψίσω σε 6 - 7 βασικά σημεία τις παρατηρήσεις τις οποίες έχω και παράλληλα, να λάβω υπόψη τις παρατηρήσεις των συναδέλφων.

Το πρώτο θέμα, αφορά αυτή καθαυτή την Εταιρική διακυβέρνηση που γνωρίζουμε όλοι πόσο σημαντική ήδη είναι και πόσο κρίσιμος είναι ο ρόλος της στη λειτουργία της οικονομίας. Και όταν λέμε Εταιρική διακυβέρνηση, δηλαδή, όλο εκείνο το πλέγμα των διατάξεων, των κανόνων, οι οποίες αφορούν την εταιρεία, μπορούμε και να τη διακρίνουμε στην εσωτερική οργάνωση της, δηλαδή, σε όλους εκείνους τους κανόνες που στοχεύουν στη σταδιακή διαμόρφωση μιας εταιρικής κουλτούρας και τις οποίες βοηθούν κυρίως οι καινοτόμες προτάσεις που έχουμε κάνει και αφορούν την πολιτική της αξιολόγησης, της καταλληλότητας των μελών του Διοικητικού Συμβουλίου.

Ως προς τα έξω, δηλαδή, η εξωτερική Εταιρική διακυβέρνηση, αφορά κυρίως την αναγκαία βελτιωμένη σχέση μεταξύ της εταιρείας και των μετόχων, ώστε πρέπει να προωθείται η ουσιαστική συμμετοχή τους στην εταιρεία. Θα ήθελα να πω, ότι στα θέματα της εταιρικής διακυβέρνησης, κάνουμε και μία ακόμα παραπάνω καινοτόμο τομή, που δίνουμε τη δυνατότητα σε γυναίκες να συμμετάσχουν κατά 25% της εταιρείας στο Διοικητικό Συμβούλιο. Νομίζουμε, είναι μια καθυστερημένη αρκετά μεταρρύθμιση, την οποία οφείλουμε στις γυναίκες. Όλες εκείνες, οι οποίες διαπρέπουν σε όλους τους τομείς της κοινωνίας, επιχειρηματικούς τομείς και οποιουσδήποτε άλλους.

Το δεύτερο σημείο, κύριε Πρόεδρε, είναι το ίδιο το σύστημα της κεφαλαιαγοράς. Πρόκειται για συνδεόμενα πράγματα. Πρόκειται για μία αλυσίδα παραγόντων που όπως ξανά είπαμε πρέπει να λειτουργούν κάτω από κανόνες διαφάνειας και επάρκειας. Και όταν μιλούμε για κεφαλαιαγορά, εννοούμε τις ίδιες τις εταιρείες και την αναγκαία εταιρική ευθύνη, κοινωνική ευθύνη, την οποία πρέπει να έχουν οι ίδιες οι εταιρείες, τους λογιστές και ορκωτούς ελεγκτές, το ίδιο το χρηματιστήριο και την εποπτεύουσα αρχή που είναι η κεφαλαιαγορά. Πρόκειται, για εκείνο το ζωτικό οικοσύστημα της οικονομίας, που αποτελεί ένα κομβικό στοιχείο άντλησης χρηματοδότησης για την οικονομία μας και ιδιαίτερα για τις μικρομεσαίες επιχειρήσεις. Αρκεί η αποτυχία ενός από αυτούς τους κρίκους, ακριβώς για να συμβούν φαινόμενα όπως αυτό που ζήσαμε εδώ, στην Folli –Follie.

Καίριο σημείο, είναι η Επιτροπή Κεφαλαιαγοράς. Δηλαδή, ο επόπτης του χρηματιστηρίου. Υπάρχει επ’ αυτού, σαφής πολιτική βούληση της κυβέρνησης να ενισχύσει, όσο το δυνατόν περισσότερο, την Επιτροπή Κεφαλαιαγοράς. Τόσο με τις αρμοδιότητες, τις οποίες λαμβάνει σήμερα με αυτό το νομοσχέδιο και θα έχει στο άμεσο μέλλον, όπου θα έχει και νέες εξουσίες, αλλά κυρίως και με την ενίσχυση της με το αναγκαίο επιστημονικό και υπαλληλικό προσωπικό, ώστε να μπορεί να επιτελεί άμεσα και επαρκώς το έργο της. Θέλουμε, δηλαδή, αυτοί οι λόγοι, να δώσουνε την ενίσχυση, την εμβέλεια και την αποτελεσματικότητα που χρειάζεται η κεφαλαιαγορά μας.

Ένα άλλο σημείο, στο οποίο εντοπίστηκαν αρκετές από τις παρατηρήσεις των Εισηγητών και των Βουλευτών, είναι οι Ορκωτοί Ελεγκτές Λογιστές. Γνωρίζετε καλύτερα από μένα ποιος είναι ο ρόλος τους ακριβώς στην εταιρεία. Ιδιαίτερα, σε μια περίοδο, όπου η πληροφορία κυκλοφορεί παντού μέσω κυρίως του διαδικτύου. Και όπως ξέρετε, δεν υπάρχει και υποχρέωση στους χρήστες τους να παρέχουν πάντα τις αληθείς πληροφορίες. Γι’ αυτό ακριβώς είναι και κρίσιμος ο ρόλος των Ορκωτών Ελεγκτών, ώστε να είμαστε βέβαιοι, ότι οι μέτοχοι μπορούν να εμπιστευτούν τους διευθύνοντες της εταιρείας και μπορούν να έχουν εμπιστοσύνη σε οτιδήποτε αυτοί επικοινωνούν. Ο Ορκωτός Ελεγκτής Λογιστής, είναι εκείνος που έχει και ένα μοναδικό προνόμιο, να βλέπει μέσα, να διεισδύει στην εταιρεία και να αξιολογεί πράγματι, σε τι πρέπει να έχουμε εμπιστοσύνη.

Κύριε Πρόεδρε, η κυβέρνηση πρότεινε και νομίζω, ότι επικροτήθηκε από όλες τις παρατάξεις, μία οιονεί θεσμική καινοτομία που αφορά την ενίσχυση της επιτροπής κεφαλαιαγοράς, με τη συμμετοχή στο Διοικητικό Συμβούλιο του προέδρου της ΕΛΤΕ, δηλαδή των ορκωτών λογιστών. Έτσι πιστεύουμε, ότι ενισχύουμε το ρόλο αυτών των δύο σωμάτων, με μία στοχοθέτηση, την επάρκεια της εποπτείας της κεφαλαιαγοράς. Θα ήθελα να προσθέσω εδώ, ότι έχουμε ζητήσει ακόμα και μία άλλη μη ρυθμιστική, μη νομικά δεσμευτική, επιτάχυνση. Είναι η σύναψη ενός μνημονίου, μεταξύ της επιτροπής κεφαλαιαγοράς και της ΕΛΤΕ, ώστε να είναι πλήρως συγχρονισμένοι, συντονισμένοι, ώστε να μπορέσουν τόσο να αποτρέψουν όσο και να αντιμετωπίσουν, όταν οποτεδήποτε συμβούν περίεργα πράγματα.

Ένα από τα θέματα, στα οποία αναφέρθηκαν οι περισσότεροι βουλευτές, είναι το περίφημο και παλιό δίλημμα μεταξύ δικαιϊκής, δηλαδή νομικά δεσμευτικής ρύθμισης και αυτορρύθμισης. Είναι αρκετά παλιό. Ωστόσο, νομίζω, ότι έχουμε ήδη μια επαρκή εμπειρία, ώστε σήμερα να προχωρήσουμε στις ρυθμίσεις, τις οποίες έχουμε πάρει. Εννοώ, ότι υπάρχουν πράγματι κώδικες δεοντολογίας, υπάρχουν ήδη κώδικες αυτορρύθμισης και στον τομέα της εταιρικής διακυβέρνησης. Γυρίζουμε πίσω περίπου μία εικοσαετία, είδαμε πώς λειτούργησαν τόσο εδώ στην Ελλάδα, όσο και στο εξωτερικό και ξέρετε πολλές φορές η αγορά χαιρετίζει αυτούς τους κώδικες, αλλά λίγες φορές τους εφαρμόζει πολύ προσεκτικά. Γι’ αυτό και συμβαίνουν περίεργα φαινόμενα, όπως αυτά που συνέβησαν εδώ και αλλού. Η εμπειρία, η ευρωπαϊκή και η ελληνική, είναι οσάκις ο κώδικας δεν έχει επιτύχει στο έργο του, δηλαδή, ο επιχειρηματικός κόσμος δεν έχει συμμορφωθεί ακριβώς με αυτό που υποσχέθηκε, τότε είναι αναγκαίο να παρέμβει ο νομοθέτης, για να μπορέσει να προστατεύσει τον μικροεπενδυτή, την κεφαλαιαγορά και τη φήμη ολόκληρη του επιχειρηματικού κόσμου και του χρηματιστηρίου. Γι’ αυτό λέω, ότι οι παρεμβάσεις τις οποίες κάναμε, ως παρεμβάσεις ρυθμιστικές νομικά δεσμευτικές, είναι πλήρως δικαιωμένες.

Έχουμε επίσης, το θέμα των κυρώσεων. Δεν ξεκινήσαμε από μία διάθεση απλής αστυνόμευσης, αυστηροποίησης. Ξεκινήσαμε όμως, από μία διαπίστωση, ότι οι υπάρχουσες ποινές, οι υπάρχουσες κυρώσεις δεν ήταν ικανές να αποτρέψουν τους ορκωτούς λογιστές ή άλλες εταιρείες, από τις παραβάσεις, τις οποίες έχουν κάνει. Ιδιαίτερα δε, στην περίπτωση και πάλι αναφέρομαι της Folie - Folie, ξέρουμε όλοι πολύ καλά ότι 50.000 ευρώ δεν ήταν ικανές να αποτρέψουν αυτόν τον λογιστή να κλείσει τα μάτια του, εξ ου και ζητούμε, προτείνουμε την αυστηροποίηση της ποινής στο 1 εκατομμύριο. Αυτό είναι το όριο, το οποίο προτείνουμε. Ωστόσο, αυτό δεν αποτελεί ένα σχήμα άκαμπτο, γι’ αυτό έχουμε και τις προτάσεις, ώστε να δίνεται πλήρης η δυνατότητα να υπάρχει η αναγκαία αναλογικότητα, που πάντα ισχύει στο δίκαιο, μεταξύ της παράβασης, της σοβαρότητας της και της επιβαλλόμενης ποινής. Έχουμε δώσει ιδιαίτερα στην επιτροπή κεφαλαιαγοράς, με κατάθεση σήμερα των νομοτεχνικών τροποποιήσεων, τροπολογιών, τη δυνατότητα να εισάγει και μία μεθοδολογία με σημεία αναφοράς, ώστε να είναι πλήρως δίκαια, η δικαιότερη δυνατή περίπτωση για την επιβολή της ποινής.

Κύριε Πρόεδρε, αναφέρθηκε κάποιος, ότι ενδεχομένως δεν δίνουμε όλα τα απαραίτητα κίνητρα μέσα από αυτό το νομοσχέδιο. Είναι αλήθεια, ότι αυτό το νομοσχέδιο στοχεύει στην μεταρρύθμιση της κεφαλαιαγοράς, αλλά όσο αφορά ένα σημείο.

Αυτή τη στιγμή αυτή την περίοδο, μια ειδική επιτροπή, η οποία αποτελείται από όλους τους φορείς της κεφαλαιαγοράς ετοιμάζει συγκεκριμένες προτάσεις μέχρι τα τέλη ελπίζουμε αυτού του μηνός, ώστε να έχουμε τη δυνατότητα να υπάρξουν τα αναγκαία εκείνα κίνητρα τα οποία θα δώσουν αφενός μεν την αναγκαία ανταγωνιστικότητα στην κεφαλαιαγορά μας και να της δώσουμε τη δυνατότητα της εξωστρέφειας την οποία χρειάζεται. Δηλαδή, να την καταστήσουμε όπως είπαμε και πάλι πραγματική πηγή άντλησης κεφαλαίων, όχι μόνο για τη χώρα μας αλλά αν είναι δυνατόν να έχει και μεγαλύτερη εμβέλεια.

Κύριε Πρόεδρε, θα τελειώσω λέγοντας ότι ενισχύουμε όπως είπα την Επιτροπή Κεφαλαιαγοράς με αύξηση των υπαλλήλων, των οποίων μπορεί να προσλάβει και αυτό γίνεται κυρίως γιατί στοχεύουμε στις μεγάλες ανακατατάξεις, οι οποίες συντελούνται αυτή τη στιγμή στην Ευρώπη και ιδιαίτερα στο θέμα της ενοποίησης των ευρωπαϊκών κεφαλαιαγορών, ευρωπαϊκών κεφαλαιαγορών, οι οποίες για τη χώρα μας είναι συναρτημένες και με τη δυνατότητα εισροής των τεράστιων πόρων που θα έρθουν από το ταμείο ανάκαμψης.

Κύριε Πρόεδρε, επειδή σήμερα έχουμε την αν θέλετε πρώτη επέτειο από την στιγμή της νέας Κυβέρνησης, θα ήθελα να πω ότι με συνέπεια με σοβαρότητα όπως θα έχετε δει η κυβέρνηση προσπαθεί επιταχύνει το βήμα των μεταρρυθμίσεων, έχοντας ήδη μέσα σε ένα χρόνο πετύχει ορισμένα συγκεκριμένα πράγματα. Το πρώτο και πάλι είπα είναι το θέμα του «Ηρακλή» με τη συστημική μείωση των κόκκινων δανείων.

Το δεύτερο θέμα είναι αυτό που αυτό το σώμα πέτυχε λίγες μέρες πριν με μία θα έλεγα θαυμαστή σύγκλιση απόψεων όλων των κομμάτων που είναι το νομοσχέδιο για τις μικροπίστωσης. Τρίτον κύριε Πρόεδρε, έχουμε τη δυνατότητα με αυτό το νέο νομοσχέδιο να δώσουμε και πάλι το μήνυμα στην ελληνική κοινωνία, ότι είμαστε ικανοί και με το νομοσχέδιο αυτό για την εταιρική διακυβέρνηση να κάνουμε ακριβώς αυτό το οποίο ζητά η κοινωνία. Το τέταρτο θέμα αφορά το ξέπλυμα χρήματος για το οποίο είμαστε έτοιμοι εντός των επόμενων ημερών να στείλουμε άλλο νομοσχέδιο στη Βουλή και βέβαια όπως γνωρίζετε όλοι, η Κυβέρνηση δουλεύει συστηματικά ώστε μέσα στις επόμενες μέρες και εβδομάδες να προτείνει και το νομοσχέδιο που αφορά το πτωχευτικό νόμο.

Σας ευχαριστώ πολύ κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Και εμείς ευχαριστούμε πολύ τον κ. Υπουργό. Ήσασταν πολύ κατατοπιστικός, κύριε Ζαββέ, στην ομιλία σας. Κυρίες και κύριοι συνάδελφοι, στο σημείο αυτό η συζήτηση του νομοσχεδίου του Υπουργείου Οικονομικών με τίτλο «Εταιρική διακυβέρνηση ανωνύμων εταιρειών, σύγχρονη αγορά κεφαλαίου, ενσωμάτωση στην ελληνική νομοθεσία της Οδηγίας (ΕΕ) 2017/828 του Ευρωπαϊκού Κοινοβουλίου και του Συμβουλίου, μέτρα προς εφαρμογή του Κανονισμού (ΕΕ) 2017/1131 και άλλες διατάξεις» ολοκληρώθηκε.

Πριν προχωρήσουμε στην ψηφοφορία επί των άρθρων και του συνόλου, ανακεφαλαιώνουμε τις θέσεις των κομμάτων επί της αρχής.

Ο Εισηγητής της Πλειοψηφίας, κύριος Κεδίκογλου, ψηφίζει υπέρ.

Ο Εισηγητής της Μειοψηφίας, κύριος Χατζηγιαννάκης, ψηφίζει υπέρ.

Ο Ειδικός Αγορητής του Κινήματος Αλλαγής, κύριος Αρβανιτίδης, ψηφίζει υπέρ.

Η Ειδική Αγορήτρια του Κ.Κ.Ε., κυρία Κομνηνάκα, ψηφίζει κατά.

Ο Ειδικός Αγορητής της Ελληνικής Λύσης - Κυριάκος Βελόπουλος, κύριος Βιλιάρδος επιφυλάσσεται και

η Ειδική Αγορήτρια του ΜέΡΑ25, κυρία Απατζίδη, επιφυλάσσεται. Γίνονται δεκτά τα άρθρα 3, 4, 9, 13, 14, 24, 70, 74, 84 και 85 όπως τροποποιήθηκαν;

**ΠΟΛΛΟΙ ΒΟΥΛΕΥΤΕΣ**: Δεκτά, δεκτά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Δεκτά κατά πλειοψηφία. Τα υπόλοιπα άρθρα γίνονται δεκτά ως έχουν;

**ΠΟΛΛΟΙ ΒΟΥΛΕΥΤΕΣ**: Δεκτά, δεκτά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Δεκτά κατά πλειοψηφία. Τέλος, γίνεται δεκτό και το ακροτελεύτιο άρθρο και ερωτάται η Επιτροπή εάν το σχέδιο νόμου γίνεται δεκτό στο σύνολό του;

**ΠΟΛΛΟΙ ΒΟΥΛΕΥΤΕΣ**: Δεκτό, δεκτό.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Δεκτό κατά πλειοψηφία.

Συνεπώς, κυρίες και κύριοι συνάδελφοι, το σχέδιο νόμου του Υπουργείου Οικονομικών «Εταιρική διακυβέρνηση ανωνύμων εταιρειών, σύγχρονη αγορά κεφαλαίου, ενσωμάτωση στην ελληνική νομοθεσία της Οδηγίας (ΕΕ) 2017/828 του Ευρωπαϊκού Κοινοβουλίου και του Συμβουλίου, μέτρα προς εφαρμογή του Κανονισμού (ΕΕ) 2017/1131 και άλλες διατάξεις».» γίνεται δεκτό επί της αρχής επί των άρθρων και στο σύνολό του, όπως τροποποιήθηκε από τον κύριο Υπουργό, κατά πλειοψηφία.

Λύεται η συνεδρίαση.

Σας ευχαριστούμε πολύ.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Γκίκας Στέφανος, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Καλογιάννης Σταύρος, Καρασμάνης Γεώργιος, Κεδίκογλου Συμεών (Σίμος), Μπούγας Ιωάννης, Στύλιος Γεώργιος, Ελευθεριάδου Σουλτάνα, Ξανθόπουλος Θεόφιλος, Παπαδόπουλος Αθανάσιος, Παπανάτσιου Αικατερίνη, Συρμαλένιος Νικόλαος, Τζάκρη Θεοδώρα, Μπάρκας Κωνσταντίνος, Χατζηγιαννάκης Μιλτιάδης και Βιλιάρδος Βασίλειος.

Τέλος και περί ώρα 15.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**